title: छांदोग्य उपनिषद

text: अतः वह इस प्रकार जानने वाला यदि चाण्डाल को उच्छिष्ट भी दे तो भी उसका वह अन्न वैश्वानर आत्मा में ही हुत होगा । इस विषय में यह मन्त्र है ।4।


title: छांदोग्य उपनिषद

text: जिस प्रकार इस लोक में भूखे बालक सब प्रकार माता की उपासना करते हैं, उसी प्रकार सम्पूर्ण प्राणी इस ज्ञानी के भोजनरूप अग्निहोत्र की उपासना करते हैं, अग्निहोत्र की उपासना करते हैं ।5।


title: छांदोग्य उपनिषद

text: अरुण का सुप्रसिद्ध पौत्र श्वेतकेतु था, उससे पिता ने कहा- ‘है श्वेतकेतो ! तू ब्रह्मचर्यवास कर, क्योंकि, हे सोम्य ! हमारे कुल में उत्पन्न हुआ कोई पुरुष अध्ययन न करके ब्रह्मबन्धु सा नहीं होता’ ।1।


title: छांदोग्य उपनिषद

text: वह श्वेतकेतु बारह वर्ष की अवस्था में उपनयन कराकर चौबीस वर्ष का होने पर सम्पूर्ण वेदों का अध्ययन कर अपने को बड़ा बुद्धिमान और व्याख्या करने वाला मानते हुए उद्दण्डभाव से घर लौटा । उससे पिता ने कहा- ‘हे सोम्य ! तू जो ऐसा महामना, पण्डितम्मन्य और अविनीत है सो क्या तूने वह आदेश पूछा है ?’ ।2।


title: छांदोग्य उपनिषद

text: ‘जिसके द्वारा अश्रुत श्रुत हो जाता है, अमत मत हो जाता है और अविज्ञात विशेषरूप से ज्ञात हो जाता है ।’ यह सुनकर श्वेतकेतु ने पूछा- ‘भगवन् ! वह आदेश कैसा है ?’ ।3।


title: छांदोग्य उपनिषद

text: हे सोम्य ! जिस प्रकार एक मृत्तिका के पिण्ड के द्वारा सम्पूर्ण मृन्मय पदार्थों का ज्ञान हो जाता है, क्योंकि विकार केवल वाणी के आश्रयभूत नाममात्र हैं, सत्य तो केवल मृत्तिका ही है ।4।


title: छांदोग्य उपनिषद

text: हे सोम्य ! जिस प्रकार एक लोहमणि का ज्ञान होने पर सम्पूर्ण लोहमय पदार्थों का ज्ञान हो जाता है, क्योंकि विकार केवल वाणी के आश्रयभूत नाममात्र हैं, सत्य तो केवल सुवर्ण ही है ।5।


title: छांदोग्य उपनिषद

text: हे सोम्य ! जिस प्रकार एक नखकृन्तन का ज्ञान होने पर सम्पूर्ण लोहे के पदार्थों का ज्ञान हो जाता है, क्योंकि विकार केवल वाणी के आश्रयभूत नाममात्र हैं, सत्य तो केवल लोहा ही है । हे सोम्य ! ऐसा ही वह आदेश भी है ।6।


title: छांदोग्य उपनिषद

text: ‘निश्चय ही वे मेरे पूज्य गुरुदेव इसे नहीं जानते थे । यदि वे जानते तो मुझसे क्यों न कहते । अब आप ही मुझे बतलाइए ।’ तब पिता ने कहा- ‘अच्छा सोम्य ! बतलाता हूँ’ ।7।


title: छांदोग्य उपनिषद

text: हे सोम्य ! आरम्भ में यह एकमात्र अद्वितीय सत् ही था । उसी के विषय में किन्हीं ने ऐसा भी कहा कि आरम्भ में यह एकमात्र अद्वितीय असत् ही था । उस असत् से सत् की उत्पत्ति होती है ।1।


title: छांदोग्य उपनिषद

text: ‘किन्तु हे सोम्य ! ऐसा कैसे हो सकता है, भला असत् से सत् की उत्पत्ति कैसे हो सकती है ? अतः हे सोम्य ! आरम्भ में यह एकमात्र अद्वितीय सत् ही था’ ऐसा आरुणि ने कहा ।2।


title: छांदोग्य उपनिषद

text: उसने इच्छा की ‘मैं बहुत हो जाऊँ- अनेक प्रकार से उत्पन्न होऊँ’ । इस प्रकार उसने तेज की रचना की । उस तेज ने इच्छा की ‘मैं बहुत हो जाऊँ- अनेक प्रकार से उत्पन्न होऊँ’ । इस प्रकार उसने जल की रचना की । इसी से जहाँ कहीं पुरुष शोक करता है उसे पसीने आ जाते हैं । उस समय वह तेज से ही जल की उत्पत्ति होती है ।3।


title: छांदोग्य उपनिषद

text: उस जल ने इच्छा की ‘मैं बहुत हो जाऊँ- अनेक प्रकार से उत्पन्न होऊँ’ । इस प्रकार उसने अन्न की रचना की । इसी से जहाँ कहीं वर्षा होती है वहीं बहुत-सा अन्न होता है । वह अन्नाद्य जल से ही उत्पन्न होता है ।4।


title: छांदोग्य उपनिषद

text: उस सत् नामक देवता ने ईक्षण किया, ‘मैं इस जीवात्मरूप से इन तीनों देवताओं में अनुप्रवेश कर नाम और रूप की अभिव्यक्ति करूँ’ ।2।


title: छांदोग्य उपनिषद

text: ‘और उनमें से एक-एक देवता को त्रिवृत्-त्रिवृत् करूँ’ ऐसा विचार कर उस इस देवता ने इस जीवात्मरूप से ही उन तीन देवताओं में प्रवेश कर नामरूप का व्याकरण किया ।3।


title: छांदोग्य उपनिषद

text: उस देवता ने उनमें से प्रत्येक को त्रिवृत्-त्रिवृत् किया । हे सोम्य ! जिस प्रकार ये तीनों देवता एक-एक करके प्रत्येक त्रिवृत्-त्रिवृत् हैं वह मेरे द्वारा जान ।4।


title: छांदोग्य उपनिषद

text: अग्नि का जो रोहित रूप है वह तेज का ही रूप है, जो शुक्ल रूप है वह जल का है और जो कृष्ण है वह अन्न का है । इस प्रकार अग्नि से अग्नित्व निवृत्त हो गया, क्योंकि विकार वाणी से कहने के लिए नाममात्र हैं, केवल तीन रूप हैं- इतना ही सत्य है ।1।


title: छांदोग्य उपनिषद

text: आदित्य का जो रोहित रूप है वह तेज का ही रूप है, जो शुक्ल रूप है वह जल का है और जो कृष्ण है वह अन्न का है । इस प्रकार आदित्य से आदित्यत्व निवृत्त हो गया, क्योंकि विकार वाणी पर अवलम्बित नाममात्र हैं, केवल तीन रूप हैं- इतना ही सत्य है ।2।


title: छांदोग्य उपनिषद

text: चन्द्रमा का जो रोहित रूप है वह तेज का ही रूप है, जो शुक्ल रूप है वह जल का है और जो कृष्ण है वह अन्न का है । इस प्रकार चन्द्रमा से चंद्रत्व निवृत्त हो गया, क्योंकि विकार वाणी पर अवलम्बित नाममात्र हैं, केवल तीन रूप हैं- इतना ही सत्य है ।3।


title: छांदोग्य उपनिषद

text: विद्युत का जो रोहित रूप है वह तेज का ही रूप है, जो शुक्ल रूप है वह जल का है और जो कृष्ण है वह अन्न का है । इस प्रकार विद्युत से विद्युत्त्व निवृत्त हो गया, क्योंकि विकार वाणी पर अवलम्बित नाममात्र हैं, केवल तीन रूप हैं- इतना ही सत्य है ।4।


title: छांदोग्य उपनिषद

text: इसको जानने वाले पूर्ववर्ती महागृहस्थ और महाश्रोत्रियों ने यह कहा था कि इस समय हमारे कुल में कोई बात अश्रुत, अमत अथवा अविज्ञात है- ऐसा कोई नहीं कह सकेगा, क्योंकि इन अग्नि आदि के दृष्टांत द्वारा वे सब कुछ जानते थे ।5।


title: छांदोग्य उपनिषद

text: जो कुछ रोहित सा है वह तेज का रूप है- ऐसा उन्होंने जाना है, जो कुछ शुक्ल सा है वह जल का रूप है- ऐसा उन्होंने जाना है तथा जो कुछ कृष्ण सा है वह अन्न का रूप है- ऐसा उन्होंने जाना है ।6।


title: छांदोग्य उपनिषद

text: तथा जो कुछ विज्ञात सा है वह इन देवताओं का ही समुदाय है- ऐसा उन्होंने जाना है । हे सोम्य ! अब तू मेरे द्वारा यह जान कि किस प्रकार ये तीनों देवता पुरुष को प्राप्त होकर उनमें से प्रत्येक त्रिवृत्-त्रिवृत् हो जाता है ।7।


title: छांदोग्य उपनिषद

text: खाया हुआ अन्न तीन प्रकार का हो जाता है । उसका जो अत्यन्त स्थूल भाग होता है, वह मल हो जाता है, जो मध्यम भाग होता है, वह मांस हो जाता है और जो अत्यन्त सूक्ष्म भाग होता है वह मन हो जाता है ।1।


title: छांदोग्य उपनिषद

text: पीया हुआ जल तीन प्रकार का हो जाता है । उसका जो अत्यन्त स्थूल भाग होता है, वह मूत्र हो जाता है, जो मध्यम भाग होता है, वह रक्त हो जाता है और जो अत्यन्त सूक्ष्म भाग होता है वह प्राण हो जाता है ।2।


title: छांदोग्य उपनिषद

text: खाया हुआ तेज तीन प्रकार का हो जाता है । उसका जो अत्यन्त स्थूल भाग होता है, वह हड्डी हो जाता है, जो मध्यम भाग होता है, वह मज्जा हो जाता है और जो अत्यन्त सूक्ष्म भाग होता है वह वाक् हो जाता है ।3।


title: छांदोग्य उपनिषद

text: हे सोम्य ! मन अन्नमय है, प्राण जलमय है और वाक् तेजोमयी है । ऐसा कहे जाने पर श्वेतकेतु बोला- ‘भगवन् ! आप मुझे फिर समझाइए’ । तब आरुणि ने ‘अच्छा सोम्य !’ ऐसा कहा ।4।


title: छांदोग्य उपनिषद

text: उसी प्रकार हे सोम्य ! खाये हुए अन्न का जो सूक्ष्म अंश होता है वह सम्यक् प्रकार से ऊपर आ जाता है, वह मन होता है ।2।


title: छांदोग्य उपनिषद

text: हे सोम्य ! पीये हुए जल का जो सूक्ष्म अंश होता है वह सम्यक् प्रकार से इकट्ठा होकर ऊपर आ जाता है, वह प्राण होता है ।3।


title: छांदोग्य उपनिषद

text: हे सोम्य ! भक्षण किये हुए तेज का जो सूक्ष्म अंश होता है वह सम्यक् प्रकार से इकट्ठा होकर ऊपर आ जाता है, वह वाणी होता है ।4।


title: छांदोग्य उपनिषद

text: हे सोम्य ! मन अन्नमय है, प्राण जलमय है और वाक् तेजोमयी है । ऐसा कहे जाने पर श्वेतकेतु बोला- ‘भगवन् ! आप मुझे फिर समझाइए’ । तब आरुणि ने ‘अच्छा सोम्य !’ ऐसा कहा ।5।


title: छांदोग्य उपनिषद

text: हे सोम्य ! पुरुष सोलह कलाओं वाला है । तू पन्द्रह दिन भोजन मत कर, केवल यथेच्छ जलपान कर । प्राण जलमय है, इसलिए जल पीते रहने से उसका नाश नहीं होगा ।1।


title: छांदोग्य उपनिषद

text: उसने पन्द्रह दिन भोजन नहीं किया । तत्पश्चात वह आरुणि के पास आया और कहा- ‘भगवन् ! क्या बोलूँ ?’ पिता ने कहा- ‘हे सोम्य ! ऋक्, यजुः और साम का पाठ करो’ । तब उसने कहा- ‘भगवन् ! मुझे उनका प्रतिभान नहीं होता’ ।2।


title: छांदोग्य उपनिषद

text: वह उससे बोला- ‘हे सोम्य ! जिस प्रकार बहुत से ईंधन से प्रज्वलित हुए अग्नि का एक जुगनू के बराबर अंगारा रह जाये तो वह उससे अधिक दाह नहीं कर सकता, उसी प्रकार हे सोम्य ! तेरी सोलह कलाओं में से एक ही कला रह गयी है । उसके द्वारा इस समय तू वेद का अनुभव नहीं कर सकता । अच्छा, अब भोजन कर, तब तू मेरी बात समझ जाएगा’ ।3।


title: छांदोग्य उपनिषद

text: उससे पिता ने कहा- ‘हे सोम्य ! जिस प्रकार बहुत से ईंधन से बढ़े हुए अग्नि का एक खद्योतमात्र अंगारा रह जाये और उसे तृण से सम्पन्न कर प्रज्वलित कर दिया जाए तो वह उसकी अपेक्षा भी अधिक दाह कर सकता है’ ।5।


title: छांदोग्य उपनिषद

text: ‘इसी प्रकार हे सोम्य ! तेरी सोलह कलाओं में से एक कला अवशिष्ट रह गयी थी । वह अन्न द्वारा प्रज्वलित कर दी गयी । अब उसी से तू वेदों का अनुभव कर रहा है । अतः हे सोम्य ! मन अन्नमय है, प्राण जलमय है और वाक् तेजोमय है’ । इस प्रकार वह उसके इस कथन को विशेषरूप से समझ गया, समझ गया ।6।


title: छांदोग्य उपनिषद

text: उद्दालक के नाम से प्रसिद्ध अरुण के पुत्र ने श्वेतकेतु से कहा- ‘हे सोम्य ! तू मेरे द्वारा स्वप्नान्त को विशेषरूप से समझ ले, जिस अवस्था मे यह पुरुष ‘सोता है’ ऐसा कहा जाता है, उस समय हे सोम्य ! यह सत् से सम्पन्न हो जाता है- यह अपने स्वरूप को प्राप्त हो जाता है । इसी से इसे ‘स्वपिति’ ऐसा कहते हैं, क्योंकि उस समय यह स्व- अपने को ही अपीत- प्राप्त हो जाता है ।1।


title: छांदोग्य उपनिषद

text: जिस प्रकार डोरी में बँधा हुआ पक्षी दिशा-विदिशाओं में उड़कर अन्यत्र स्थान न मिलने पर अपने बन्धनस्थान का ही आश्रय लेता है इसी प्रकार निश्चय ही हे सोम्य ! यह मन दिशा-विदिशाओं में उड़कर अन्यत्र स्थान न मिलने से प्राण का ही आश्रय लेता है, क्योंकि हे सोम्य ! मन प्राणरूप बन्धन वाला ही है ।2।


title: छांदोग्य उपनिषद

text: ‘हे सोम्य ! तू मेरे द्वारा अशना (भूख) और पिपासा (प्यास) को जान । जिस समय यह पुरुष ‘खाना चाहता है’ ऐसे नाम वाला होता है, उस समय जल ही इसके भक्षण किये हुए अन्न को ले जाता है । जिस प्रकार लोक में गौनाय, अश्वनाय और पुरुषनाय कहते हैं । उसी प्रकार जल को ‘अशनाय’ ऐसा कहकर पुकारते हैं । हे सोम्य ! उस जल से ही तू इस शरीर रूपी अंकुर को उत्पन्न हुआ समझ, क्योंकि यह निर्मूल नहीं हो सकता ।3।


title: छांदोग्य उपनिषद

text: अन्न को छोड़कर इसका मूल और कहाँ हो सकता है ? इसी प्रकार हे सोम्य ! तू अन्नरूप अंकुर के द्वारा जलरूप मूल को खोज और हे सोम्य ! जलरूप अंकुर के द्वारा तेजोरूप मूल को खोज तथा तेजोरूप अंकुर के द्वारा सद्रूप मूल का अनुसंधान कर । हे सोम्य ! इस प्रकार यह सारी प्रजा सन्मूलक है तथा सत् ही इसका आश्रय है और सत् ही प्रतिष्ठा है ।4।


title: छांदोग्य उपनिषद

text: अब जिस समय यह पुरुष ‘पीना चाहता है’ ऐसे नाम वाला होता है, उस समय तेज ही इसके पीये हुए जल को ले जाता है । अतः जिस प्रकार लोक में गौनाय, अश्वनाय और पुरुषनाय कहते हैं । उसी प्रकार तेज को ‘उदन्या’ ऐसा कहकर पुकारते हैं । हे सोम्य ! उस जलरूप मूल से यह शरीररूप अंकुर उत्पन्न हुआ है- ऐसा जान, क्योंकि यह निर्मूल नहीं हो सकता ।5।


title: छांदोग्य उपनिषद

text: हे सोम्य ! शरीर का जल के सिवा और कहाँ मूल हो सकता है ? हे प्रियदर्शन ! जलरूप अंकुर के द्वारा तू तेजोरूप मूल की खोज कर और हे सोम्य ! तेजोरूप अंकुर के द्वारा सद्रूप । मूल की शोध कर । हे सोम्य ! यह सम्पूर्ण प्रजा सन्मूल के तथा सद्रूप आयतन और सद्रूप प्रतिष्ठा वाली है । हे सोम्य ! जिस प्रकार ये तीनों देवता पुरुष को प्राप्त होकर उनमें से प्रत्येक त्रिवृत्-त्रिवृत् हो जाता है वह मैंने पहले ही कह दिया । हे सोम्य ! मरण को प्राप्त होते हुए इस पुरुष की वाक् मन में लीन हो जाती है तथा मन में प्राण, प्राण तेज में और तेज परदेवता में लीन हो जाता है ।6।


title: छांदोग्य उपनिषद

text: वह जो यह अणिमा है एतद्रूप ही यह सब है । वह सत्य है, वह आत्मा है और हे श्वेतकेतो ! वही तू है । ऐसा कहे जाने पर श्वेतकेतु बोला- ‘भगवन् ! आप मुझे फिर समझाइए’ । तब आरुणि ने ‘अच्छा सोम्य !’ ऐसा कहा ।7।


title: छांदोग्य उपनिषद

text: हे सोम्य ! जिस प्रकार मधुमक्खियाँ मधु निष्पन्न करती हैं तो नाना वृक्षों का रस लाकर एकता को प्राप्त करा देती हैं ।1।


title: छांदोग्य उपनिषद

text: जिस प्रकार वे रस उस मधु में यह विवेक प्राप्त नहीं कर सकते कि ‘मैं इस वृक्ष का रस हूँ और मैं इस वृक्ष का रस हूँ’ हे सोम्य ! ठीक इसी प्रकार यह प्रजा सत् को प्राप्त होकर यह नहीं जानती कि हम सत् को प्राप्त हो गए ।2।


title: छांदोग्य उपनिषद

text: वे इस लोक में व्याघ्र, सिंह, भेड़िया, शूकर, कीट, पतंग, डाँस, अथवा मच्छर जो-जो भी होते हैं, वे ही पुनः हो जाते हैं ।3।


title: छांदोग्य उपनिषद

text: वह जो यह अणिमा है एतद्रूप ही यह सब है । वह सत्य है, वह आत्मा है और हे श्वेतकेतो ! वही तू है । ऐसा कहे जाने पर श्वेतकेतु बोला- ‘भगवन् ! आप मुझे फिर समझाइए’ । तब आरुणि ने ‘अच्छा सोम्य !’ ऐसा कहा ।4।


title: छांदोग्य उपनिषद

text: हे सोम्य ! ये नदियाँ पूर्ववाहिनी होकर पूर्व की ओर बहती हैं तथा पश्चिमवाहिनी होकर पश्चिम की ओर । वे समुद्र से निकलकर फिर समुद्र में ही मिल जाती हैं और वह समुद्र ही हो जाता है । वे सब जिस प्रकार वहाँ यह नहीं जानतीं की ‘यह मैं हूँ, यह मैं हूँ’ ।1।


title: छांदोग्य उपनिषद

text: ठीक इसी प्रकार यह समस्त प्रजा सत् से आने पर यह नहीं जानती कि हम सत् से आये हैं । वे इस लोक में व्याघ्र, सिंह, भेड़िया, शूकर, कीट, पतंग, डाँस, अथवा मच्छर जो-जो भी होते हैं, वे ही पुनः हो जाते हैं ।2।


title: छांदोग्य उपनिषद

text: वह जो यह अणिमा है एतद्रूप ही यह सब है । वह सत्य है, वह आत्मा है और हे श्वेतकेतो ! वही तू है । ऐसा कहे जाने पर श्वेतकेतु बोला- ‘भगवन् ! आप मुझे फिर समझाइए’ । तब आरुणि ने ‘अच्छा सोम्य !’ ऐसा कहा ।3।


title: छांदोग्य उपनिषद

text: हे सोम्य ! यदि कोई इस महान् वृक्ष के मूल में आघात करे तो यह जीवित रहते हुए ही केवल रक्तस्राव करेगा, यदि मध्य में आघात करे तो भी यह जीवित रहते हुए केवल रक्तस्राव करेगा और यदि इसके अग्रभाग में आघात करे तो भी यह जीवित रहते हुए ही रक्तस्राव करेगा । यह वृक्ष जीव-आत्मा से ओतप्रोत है और जलपान करता हुआ आनन्द से स्थित है ।1।


title: छांदोग्य उपनिषद

text: यदि इस वृक्ष की एक शाखा को जीव छोड़ देता है तो वह सूख जाती है, यदि दूसरी को छोड़ देता है तो वह सूख जाती है, और यदि तीसरी को छोड़ देता है तो वह भी सूख जाती है, इसी प्रकार यदि सारे वृक्ष को छोड़ देता है तो सारा वृक्ष सूख जाता है ।2।


title: छांदोग्य उपनिषद

text: ‘हे सोम्य ! ठीक इसी प्रकार तू जान कि जीव से रहित होने पर यह शरीर मर जाता है, जीव नहीं मरता’- ‘वह जो यह अणिमा है एतद्रूप ही यह सब है । वह सत्य है, वह आत्मा है और हे श्वेतकेतो ! वही तू है’ । ऐसा कहे जाने पर श्वेतकेतु बोला- ‘भगवन् ! आप मुझे फिर समझाइए’ । तब आरुणि ने ‘अच्छा सोम्य !’ ऐसा कहा ।3।


title: छांदोग्य उपनिषद

text: ‘इस वृक्ष से एक बड़ का फल ले आ ।’-’भगवन् ! यह ले आया ।’-’इसे फोड़ ।’ भगवन् ! फोड़ दिया’-’इसमें क्या देखता है ?’-’भगवन् ! इसमें ये अणु के समान दाने हैं ।’-’अच्छा वत्स ! इनमें से एक को फोड़ ।’-’फोड़ दिया भगवन् !’-’इसमें क्या देखता है’-’कुछ नहीं भगवन् !’ ।1।


title: छांदोग्य उपनिषद

text: तब उससे कहा- ‘हे सोम्य ! इस वटबीज की जिस अणिमा को तू नहीं देखता, हे सोम्य ! उस अणिमा का ही यह इतना बड़ा वटवृक्ष खड़ा हुआ है । हे सोम्य ! तू श्रद्धा कर’ ।2।


title: छांदोग्य उपनिषद

text: इस नमक को जल में डालकर कल प्रातःकाल मेरे पास आना । आरुणि के इस प्रकार कहने पर श्वेतकेतु ने वैसा ही किया । तब आरुणि ने उससे कहा- ‘वत्स ! रात तुमने जो नमक जल में डाला था उसे ले आओ ।’ किन्तु उसने ढूँढने पर वह नमक उसमें न पाया ।1।


title: छांदोग्य उपनिषद

text: ‘इस जल को ऊपर से आचमन कर’ ‘कैसा है ?’ -’नमकीन है’ -’बीच में से आचमन कर’ ‘अब कैसा है’ -’नमकीन है’ -’नीचे से आचमन कर’ ‘अब कैसा है’ -’नमकीन है’ -’अच्छा अब इस जल को फेंककर मेरे पास आ ।’ उसने वैसा ही किया और बोला- ‘उसमें नमक सदा ही विद्यमान था ।’ तब पिता ने उससे कहा- ‘हे सोम्य ! जिस प्रकार वह नमक इसमें विलीन हो गया है, इसी प्रकार वह सत् भी निश्चय यहीं विद्यमान है, तू उसे देखता नहीं है, परन्तु वह निश्चय यहीं विद्यमान है’ ।2।


title: छांदोग्य उपनिषद

text: हे सोम्य ! जिस प्रकार कोई पुरुष जिसकी आँखें बँधी हुई हों, ऐसे पुरुष को गान्धारदेश से ले जाकर किसी जनशून्य स्थान में छोड़ दे । उस जगह जिस प्रकार वह पूर्व, उत्तर, दक्षिण अथवा पश्चिम की ओर मुख करके चिल्लावे कि ‘मुझे आँखें बाँधकर यहाँ लाया गया है और आँखे बँधे ही छोड़ दिया है’ ।1।


title: छांदोग्य उपनिषद

text: उस पुरुष के बन्धन को खोलकर जैसे कोई कहे कि ‘गान्धारदेश इस दिशा में है, अतः इसी दिशा को जा,’ तो वह बुद्धिमान और समझदार पुरुष एक ग्राम से दूसरा ग्राम पूछते हुए गान्धार में ही पहुँच जाता है, इसी प्रकार इस लोक में आचार्यवान पुरुष ही सत् को जानता है, उसके लिए उतना ही विलम्ब है जब तक कि वह देहबन्धन से मुक्त नहीं होता । उसके पश्चात् तो वह सत्सम्पन्न हो जाता है ।2।


title: छांदोग्य उपनिषद

text: हे सोम्य ! ज्वरादि से सन्तप्त मुमूर्षु पुरुष को चारों ओर से घेरकर उसके बान्धवगण पूछा करते हैं- ‘क्या तू मुझे जानता है ? क्या तू मुझे पहचानता है ?’ जब तक उसकी वाणी मन में लीन नहीं होती तथा मन प्राण में, प्राण तेज में और तेज परदेवता में लीन नहीं होता तब तक वह पहचान लेता है ।1।


title: छांदोग्य उपनिषद

text: फिर जिस समय उसकी वाणी मन में लीन हो जाती है तथा मन प्राण में, प्राण तेज में और तेज परदेवता में लीन हो जाता है तब वह नहीं पहचानता ।2।


title: छांदोग्य उपनिषद

text: हे सोम्य ! राजकर्मचारी किसी पुरुष को हाथ बाँधकर लाते हैं और कहते हैं- ‘इसने धन का अपहरण किया है, चोरी की है इसके लिए परशु तपाओ’ । वह यदि उस चोरी का करने वाला होता है तो अपने को मिथ्यावादी प्रमाणित करता है । वह मिथ्याभिनिवेश वाला पुरुष अपने को मिथ्या से छुपाता हुआ तपे हुए परशु को ग्रहण करता है, किन्तु वह उससे दग्ध होता है और मारा जाता है ।1।


title: छांदोग्य उपनिषद

text: और यदि वह उस चोरी का करने वाला नहीं होता तो उसी से वह अपने को सत्य प्रमाणित करता है । वह सत्याभिसन्ध अपने को सत्य से आवृत कर उस तपे हुए परशु को पकड़ लेता है । वह उससे नहीं जलता और तत्काल छोड़ दिया जाता है ।2।


title: छांदोग्य उपनिषद

text: वह जिस प्रकार उस परीक्षा के समय नहीं जलता, उसी प्रकार विद्वान का पुनरावर्तन नहीं होता । यह सब एतद्रूप ही है । वह सत्य है, वह आत्मा है और हे श्वेतकेतो ! वही तू है । तब वह श्वेतकेतु उसे जान गया- उसे जान गया ।3।


title: छांदोग्य उपनिषद

text: ‘हे भगवन् ! मुझे उपदेश कीजिये’ ऐसा कहते हुए नारद जी सानत्कुमार जी के पास गए । उनसे सानत्कुमार जी ने कहा- ‘तुम जो कुछ जानते हो उसे बतलाते हुए मेरे पास उपदेश लेने के लिए आओ, तब मैं तुम्हें उससे आगे बतलाऊँगा’ तब नारद ने कहा- ।1।


title: छांदोग्य उपनिषद

text: ‘भगवन् ! मुझे ऋग्वेद, यजुर्वेद, सामवेद और चौथा अथर्ववेद याद है, इतिहास-पुराणरूप पाँचवाँ वेद, व्याकरण, श्राद्धकल्प, गणित, उत्पातज्ञान, निधिशास्त्र, तर्कशास्त्र, नीति, देवविद्या, ब्रह्मविद्या, भूतविद्या, क्षत्रविद्या, नक्षत्रविद्या, सर्पविद्या, और देवजनविद्या- नृत्य-संगीत आदि- हे भगवन् ! यह सब मैं जानता हूँ’ ।2।


title: छांदोग्य उपनिषद

text: हे भगवन् ! मैं केवल मन्त्रवेत्ता ही हूँ, आत्मवेत्ता नहीं हूँ । मैंने आप जैसों से सुना है कि आत्मवेत्ता शोक को पार कर लेता है, और हे भगवन् ! मैं शोक करता हूँ, ऐसे मुझको हे भगवन् ! शोक से पार कर दीजिए । तब सानत्कुमार ने उनसे कहा- ‘तुम यह जो कुछ जानते हो यह नाम ही है’ ।3।


title: छांदोग्य उपनिषद

text: ऋग्वेद नाम है, तथा यजुर्वेद, सामवेद, चौथा अथर्वण वेद, पाँचवाँ वेद इतिहास-पुराण, वेदों का वेद (व्याकरण), श्राद्धकल्प, गणित, उत्पातज्ञान, निधिज्ञान, तर्कशास्त्र, नीतिशास्त्र, निरुक्त, देवविद्या, भूतविद्या, धनुर्वेद, ज्यौतिष, गारुड़, संगीतादि कला और शिल्पविद्या- ये सब भी नाम ही हैं, तुम नाम की उपासना करो ।4।


title: छांदोग्य उपनिषद

text: वह जो कि नाम की ‘यह ब्रह्म है’ ऐसी उपासना करता है उसकी जहाँ तक नाम की गति होती है वहाँ तक यथेच्छ गति हो जाती है, जो कि नाम की ‘यह ब्रह्म है’ ऐसी उपासना करता है । – ‘भगवन् ! क्या नाम से भी अधिक कुछ है ?’ – ‘नाम से भी अधिक है’ – ‘तो भगवन् ! मुझे वही बतलावें’ ।5।


title: छांदोग्य उपनिषद

text: वाक् ही नाम से बढ़कर है, वाक् ही ऋग्वेद को विज्ञापित करती है तथा यजुर्वेद, सामवेद, चतुर्थ आथर्वण वेद, पाँचवाँ वेद इतिहास-पुराण, वेदों का वेद (व्याकरण), श्राद्धकल्प, गणित, उत्पातज्ञान, निधिज्ञान, तर्कशास्त्र, नीतिशास्त्र, निरुक्त, देवविद्या, भूतविद्या, धनुर्वेद, ज्यौतिष, गारुड़, संगीतशास्त्र, द्युलोक, पृथ्वी, वायु, आकाश, जल, तेज, देव, मनुष्य, पशु, पक्षी, तृण-वनस्पति, श्वापद, कीट-पतंग,पिपीलिकापर्यन्त प्राणी, धर्म और अधर्म, सत्य और असत्य, साधु और असाधु, मनोज्ञ और अमनोज्ञ, जो कुछ भी है उसे वाक् ही विज्ञापित करती है । यदि वाणी न होती तो न धर्म का और न अधर्म का ही ज्ञान होता, तथा न सत्य न असत्य, न साधु न असाधु, न मनोज्ञ और न अमनोज्ञ का ही ज्ञान हो सकता । वाणी ही इस सबका ज्ञान कराती है, अतः तुम वाक् की उपासना करो ।1।


title: छांदोग्य उपनिषद

text: वह जो वाणी की ‘यह ब्रह्म है’ ऐसी उपासना करता है उसकी जहाँ तक वाणी की गति है वहाँ तक यथेच्छ गति हो जाती है, जो कि वाणी की ‘यह ब्रह्म है’ ऐसी उपासना करता है । – ‘भगवन् ! क्या वाणी से भी अधिक कुछ है ?’ – ‘वाणी से भी अधिक है’ – ‘तो भगवन् ! मुझे वही बतलावें’ ।2।


title: छांदोग्य उपनिषद

text: मन ही वाणी से उत्कृष्ट है । जिस प्रकार दो आँवले, दो बेर अथवा दो बहेड़े मुट्ठी में आ जाते हैं उसी प्रकार वाक् और नाम का मन में अन्तर्भाव हो जाता है । यह पुरुष जिस समय मन से विचार करता है कि ‘मन्त्रों का पाठ करूँ’ तभी पाठ करता है, जिस समय सोचता है ‘काम करूँ’ तभी काम करता है, जब विचारता है ‘पुत्र और पशुओं की इच्छा करूँ’ तभी उनकी इच्छा करता है और जब ऐसा संकल्प करता है कि ‘इस लोक और परलोक की कामना करूँ’ तभी उनकी कामना करता है । मन ही आत्मा है, मन ही लोक है और मन ही ब्रह्म है, मन की उपासना करो ।1।


title: छांदोग्य उपनिषद

text: वह जो मन की ‘यह ब्रह्म है’ ऐसी उपासना करता है उसकी जहाँ तक मन की गति है वहाँ तक यथेच्छ गति हो जाती है, जो कि मन की ‘यह ब्रह्म है’ ऐसी उपासना करता है । – ‘भगवन् ! क्या मन से भी अधिक कुछ है ?’ – ‘मन से भी अधिक है ही’ – ‘तो भगवन् ! मुझे वही बतलावें’ ।2।


title: छांदोग्य उपनिषद

text: संकल्प ही मन से बढ़कर है । जिस समय मनुष्य संकल्प करता है तभी वह बोलने की इच्छा करता है और फिर वाणी को प्रेरित करता है । वह उसे नाम के प्रति प्रवृत्त करता है, नाम में सब मन्त्र एकरूप हो जाते हैं और मन्त्रों में कर्मों का अन्तर्भाव हो जाता है ।1।


title: छांदोग्य उपनिषद

text: वे ये मन आदि एकमात्र संकल्परूप लयस्थान वाले, संकल्पमय और संकल्प में ही प्रतिष्ठित हैं । द्युलोक और पृथ्वी ने मानो संकल्प किया है । वायु और आकाश ने संकल्प किया है, जल और तेज ने संकल्प किया है । उनके संकल्प के लिए वृष्टि समर्थ होती है, वृष्टि के संकल्प के लिए अन्न समर्थ होता है, अन्न के संकल्प के लिए प्राण समर्थ होते हैं, प्राण के संकल्प के मन्त्र प्राण समर्थ होते हैं, मन्त्रों के संकल्प के लिए कर्म समर्थ होते हैं, कर्मों के संकल्प के लिए लोक समर्थ होता है और लोकों के संकल्प के लिए सब समर्थ होते हैं । वह ऐसा यह संकल्प है, संकल्प की उपासना करो ।2।


title: छांदोग्य उपनिषद

text: वह जो संकल्प की ‘यह ब्रह्म है’ ऐसी उपासना करता है वह रचे हुए ध्रुवलोकों को स्वयं ध्रुव होकर, प्रतिष्ठित लोकों को स्वयं प्रतिष्ठित होकर तथा व्यथा न पाने वाले लोकों को स्वयं व्यथा न पाता हुआ सब प्रकार प्राप्त करता है । उसकी जहाँ तक संकल्प की गति है वहाँ तक यथेच्छ गति हो जाती है, जो कि संकल्प की ‘यह ब्रह्म है’ ऐसी उपासना करता है । – ‘भगवन् ! क्या संकल्प से भी अधिक कुछ है ?’ – ‘संकल्प से भी अधिक है ही’ – ‘तो भगवन् ! मुझे वही बतलावें’ ।3।


title: छांदोग्य उपनिषद

text: चित्त ही संकल्प से उत्कृष्ट है । जिस समय पुरुष चेतनावान होता है, तभी वह संकल्प करता है, फिर मनन करता है, तत्पश्चात वाणी को प्रेरित करता है, उसे नाम में प्रवृत्त करता है । नाम में मन्त्र एकरूप हो जाते हैं और मन्त्रों में कर्म ।1।


title: छांदोग्य उपनिषद

text: वे ये संकल्पादि आदि एकमात्र चित्तरूप लयस्थान वाले, चित्तमय और चित्त में ही प्रतिष्ठित हैं । इसी से यद्यपि कोई मनुष्य बहुज्ञ भी हो तो भी यदि वह अचित्त होता है तो लोग कहने लगते हैं कि ‘यह तो कुछ भी नहीं है यदि यह कुछ जानता तो ऐसा अचित्त न होता’ । और यदि कोई अल्पज्ञ होने पर भी चित्तवान हो तो उसी से सब श्रवण करना चाहते हैं । अतः चित्त ही इनका एकमात्र आश्रय है, चित्त ही आत्मा है, चित्त ही प्रतिष्ठा है, चित्त की उपासना करो ।2।


title: छांदोग्य उपनिषद

text: वह जो चित्त की ‘यह ब्रह्म है’ ऐसी उपासना करता है वह उपचित हुए ध्रुवलोकों को स्वयं ध्रुव होकर, प्रतिष्ठित लोकों को स्वयं प्रतिष्ठित होकर तथा व्यथा न पाने वाले लोकों को स्वयं व्यथा न पाता हुआ सब प्रकार प्राप्त करता है । उसकी जहाँ तक चित्त की गति है वहाँ तक यथेच्छ गति हो जाती है, जो कि चित्त की ‘यह ब्रह्म है’ ऐसी उपासना करता है । – ‘भगवन् ! क्या चित्त से भी अधिक कुछ है ?’ – ‘चित्त से भी अधिक है ही’ – ‘तो भगवन् ! मुझे वही बतलावें’ ।3।


title: छांदोग्य उपनिषद

text: ध्यान ही चित्त से बढ़कर है । पृथ्वी मानो ध्यान करती है, अन्तरिक्ष मानो ध्यान करता है, द्युलोक मानो ध्यान करता है, जल मानो ध्यान करते हैं, पर्वत मानो ध्यान करते हैं तथा देवता और मनुष्य भी मानो ध्यान करते हैं । अतः जो लोग मनुष्यों में यहाँ महत्त्व को प्राप्त करते हैं वे मानो ध्यान के लाभ का ही अंश पाते हैं, किन्तु जो क्षुद्र होते हैं वे कलहप्रिय, चुगलखोर और दूसरों के मुँह पर ही उनकी निन्दा करने वाले होते हैं । जो सामर्थ्यवान हैं वे भी ध्यान के लाभ का ही अंश प्राप्त करने वाले हैं । ध्यान की उपासना करो ।1।


title: छांदोग्य उपनिषद

text: वह जो ध्यान की ‘यह ब्रह्म है’ ऐसी उपासना करता है उसकी जहाँ तक ध्यान की गति है वहाँ तक यथेच्छ गति हो जाती है, जो कि ध्यान की ‘यह ब्रह्म है’ ऐसी उपासना करता है । – ‘भगवन् ! क्या ध्यान से भी अधिक कुछ है ?’ – ‘ध्यान से भी अधिक है ही’ – ‘तो भगवन् ! मुझे वही बतलावें’ ।2।


title: छांदोग्य उपनिषद

text: विज्ञान ही ध्यान से श्रेष्ठ है । विज्ञान से ही पुरुष ऋग्वेद समझता है, विज्ञान से ही वह यजुर्वेद, सामवेद, चतुर्थ आथर्वण वेद, पाँचवें वेद इतिहास-पुराण, वेदों का वेद (व्याकरण), श्राद्धकल्प, गणित, उत्पातज्ञान, निधिज्ञान, तर्कशास्त्र, नीतिशास्त्र, निरुक्त, देवविद्या, भूतविद्या, धनुर्वेद, ज्यौतिष, गारुड़, संगीतशास्त्र, द्युलोक, पृथ्वी, वायु, आकाश, जल, तेज, देव, मनुष्य, पशु, पक्षी, तृण-वनस्पति, श्वापद, कीट-पतंग,पिपीलिकापर्यन्त प्राणी, धर्म और अधर्म, सत्य और असत्य, साधु और असाधु, मनोज्ञ और अमनोज्ञ, अन्न, रस, इहलोक तथा परलोक को जानता है । विज्ञान की उपासना करो ।1।


title: छांदोग्य उपनिषद

text: वह जो विज्ञान की ‘यह ब्रह्म है’ ऐसी उपासना करता है उसे विज्ञानवान और ज्ञानवान लोकों की प्राप्ति होती है । उसकी जहाँ तक विज्ञान की गति है वहाँ तक यथेच्छ गति हो जाती है, जो कि विज्ञान की ‘यह ब्रह्म है’ ऐसी उपासना करता है । – ‘भगवन् ! क्या विज्ञान से भी अधिक कुछ है ?’ – ‘विज्ञान से भी अधिक है ही’ – ‘तो भगवन् ! मुझे वही बतलावें’ ।2।


title: छांदोग्य उपनिषद

text: बल ही विज्ञान की अपेक्षा उत्कृष्ट है । सौ विज्ञानवानों को भी एक बलवान हिला देता है । जिस समय यह पुरुष बलवान होता है तभी उठनेवाला भी होता है, उठकर ही परिचर्या करनेवाला होता है तथा परिचर्या करने वाला होने पर ही उपसदन करने वाला होता है और उपसदन करने वाला होने पर ही दर्शन करने वाला होता है, श्रवण करने वाला होता है, मनन करने वाला होता है, बोधवान होता है, कर्ता होता है एवं विज्ञता होता है । बल से ही पृत्वी स्थित है, बल से ही अन्तरिक्ष, बल से ही द्युलोक, बल से ही पर्वत, बल से ही देवता और मनुष्य, बल से ही पशु, पक्षी, तृण-वनस्पति, श्वापद, कीट-पतंग,पिपीलिकापर्यन्त समस्त प्राणी स्थित हैं तथा बल से ही लोक स्थित है । बल की उपासना करो ।1।


title: छांदोग्य उपनिषद

text: वह जो बल की ‘यह ब्रह्म है’ ऐसी उपासना करता है उसकी जहाँ तक बल की गति है वहाँ तक यथेच्छ गति हो जाती है, जो कि बल की ‘यह ब्रह्म है’ ऐसी उपासना करता है । – ‘भगवन् ! क्या बल से भी अधिक कुछ है ?’ – ‘बल से भी अधिक है ही’ – ‘तो भगवन् ! मुझे वही बतलावें’ ।2।


title: छांदोग्य उपनिषद

text: अन्न ही बल से उत्कृष्ट है । इसी से यदि दस दिन भोजन न करे और जीवित भी रह जाये तो भी वह अद्रष्टा, अश्रोता, अमन्ता, अबोद्धा, अकर्ता और अविज्ञाता हो ही जाता है । फिर अन्न की प्राप्ति होने पर ही द्रष्टा होता है, श्रोता होता है, मनन करने वाला होता है, बोद्धा होता है, कर्ता होता है और विज्ञाता होता है । अन्न की उपासना करो ।1।


title: छांदोग्य उपनिषद

text: वह जो अन्न की ‘यह ब्रह्म है’ ऐसी उपासना करता है उसे अन्नवान और पानवान लोकों की प्राप्ति होती है । उसकी जहाँ तक अन्न की गति है वहाँ तक यथेच्छ गति हो जाती है, जो कि अन्न की ‘यह ब्रह्म है’ ऐसी उपासना करता है । – ‘भगवन् ! क्या अन्न से भी अधिक कुछ है ?’ – ‘अन्न से भी अधिक है ही’ – ‘तो भगवन् ! मुझे वही बतलावें’ ।2।


title: छांदोग्य उपनिषद

text: जल ही अन्न की अपेक्षा श्रेष्ठ है । इसी से जब सुवृष्टि नहीं होती तो प्राण दुःखी हो जाते हैं कि अन्न थोड़ा होगा । और जब सुवृष्टि होती है तो यह सोचकर कि खूब अन्न होगा प्राण प्रसन्न हो जाते हैं । यह जो पृथ्वी है मूर्तिमान जल ही है तथा जो अन्तरिक्ष, द्युलोक, पर्वत, देव्-मनुष्य, जो पशु, पक्षी, तृण-वनस्पति, श्वापद, कीट-पतंग,पिपीलिकापर्यन्त समस्त प्राणी हैं वे भी मूर्तिमान जल ही हैं । जल की उपासना करो ।1।


title: छांदोग्य उपनिषद

text: वह जो जल की ‘यह ब्रह्म है’ ऐसी उपासना करता है, सम्पूर्ण कामनाओं को प्राप्त कर लेता है और तृप्तिमान होता है । उसकी जहाँ तक जल की गति है वहाँ तक यथेच्छ गति हो जाती है, जो कि जल की ‘यह ब्रह्म है’ ऐसी उपासना करता है । – ‘भगवन् ! क्या जल से भी श्रेष्ठ कुछ है ?’ – ‘जल से भी श्रेष्ठ है ही’ – ‘तो भगवन् ! मुझे वही बतलावें’ ।2।


title: छांदोग्य उपनिषद

text: तेज ही जल की अपेक्षा उत्कृष्टतर है । वह यह तेज जिस समय वायु को निश्चल कर आकाश को सब ओर से तृप्त करता है उस समय लोग कहते हैं- ‘गर्मी हो रही है, बड़ा ताप है, वर्षा होगी’ । इस प्रकार तेज ही पहले अपने को उद्भूत हुआ दिखलाकर फिर जल की उत्पत्ति करता है । वह यह तेज ही वर्षा का हेतु है । जब उर्ध्वगामी और तिर्यग्गामी विद्युत के सहित गड़गड़ाहट के शब्द फैल जाते हैं, तब उससे प्रभावित होकर लोग कहते हैं- ‘बिजली चमकती है, बादल गर्जता है, वर्षा होगी’ । इस प्रकार तेज ही पहले अपने को प्रदर्शित कर फिर जल को उत्पन्न करता है । अतः तेज की उपासना करो ।1।


title: छांदोग्य उपनिषद

text: वह जो तेज की ‘यह ब्रह्म है’ ऐसी उपासना करता है वह तेजस्वी होकर तेजःसम्पन्न, प्रकाशमान और तमोहीन लोकों को प्राप्त करता है । उसकी जहाँ तक तेज की गति है वहाँ तक यथेच्छ गति हो जाती है, जो कि तेज की ‘यह ब्रह्म है’ ऐसी उपासना करता है । – ‘भगवन् ! क्या तेज से भी अधिक कुछ है ?’ – ‘तेज से भी अधिक है ही’ – ‘तो भगवन् ! मुझे वही बतलावें’ ।2।


title: छांदोग्य उपनिषद

text: आकाश ही तेज से बढ़कर है । आकाश में ही सूर्य, चन्द्र ये दोनों तथा विद्युत, नक्षत्र और अग्नि स्थित है । आकाश के द्वारा ही एक-दूसरे को पुकारते हैं, आकाश से ही सुनते हैं, आकाश से ही प्रतिश्रवण करते हैं, आकाश में ही रमण करते हैं, आकाश में ही रमण नहीं करते, आकाश में ही उत्पन्न होते हैं, आकाश की ओर ही बढ़ते हैं । आकाश की उपासना करो ।1।


title: छांदोग्य उपनिषद

text: वह जो कि आकाश की ‘यह ब्रह्म है’ ऐसी उपासना करता है वह आकाशवान, प्रकाशवान, पीड़ारहित और विस्तार वाले लोकों को प्राप्त करता है । उसकी जहाँ तक आकाश की गति है वहाँ तक यथेच्छ गति हो जाती है, जो कि आकाश की ‘यह ब्रह्म है’ ऐसी उपासना करता है । – ‘भगवन् ! क्या आकाश से भी अधिक कुछ है ?’ – ‘आकाश से भी अधिक है ही’ – ‘तो भगवन् ! मुझे वही बतलावें’ ।2।


title: छांदोग्य उपनिषद

text: स्मर ही आकाश से बढ़कर है । इसी से यद्यपि बहुत-से लोग बैठे हों तो भी स्मरण न करने पर वे न कुछ सुन सकते हैं, न मनन कर सकते हैं और न जान ही सकते हैं । जिस समय वे स्मरण करते हैं उसी समय सुन सकते हैं, उसी समय मनन कर सकते हैं और उसी समय जान सकते हैं । स्मरण करने से ही पुरुष पुत्रों को पहचानता है और स्मरण से ही पशुओं को । तुम स्मर की उपासना करो ।1।


title: छांदोग्य उपनिषद

text: वह जो स्मर की ‘यह ब्रह्म है’ ऐसी उपासना करता है उसकी जहाँ तक स्मर की गति है वहाँ तक यथेच्छ गति हो जाती है, जो कि स्मर की ‘यह ब्रह्म है’ ऐसी उपासना करता है । – ‘भगवन् ! क्या स्मर से भी श्रेष्ठ कुछ है ?’ – ‘स्मर से भी श्रेष्ठ है ही’ – ‘तो भगवन् ! मुझे वही बतलावें’ ।2।


title: छांदोग्य उपनिषद

text: आशा ही स्मरण की अपेक्षा उत्कृष्ट है । आशा से दीप्त हुआ स्मरण ही मन्त्रों का पाठ करता है, कर्म करता है, पुत्र और पशुओं की इच्छा करता है, तथा लोक और परलोक की कामना करता है । आशा की उपासना करो ।1।


title: छांदोग्य उपनिषद

text: वह जो आशा की ‘यह ब्रह्म है’ ऐसी उपासना करता है उसकी सब कामनाएँ आशा से समृद्ध होती हैं । उसकी प्रार्थनाएँ सफल होती हैं । उसकी जहाँ तक आशा की गति है वहाँ तक यथेच्छ गति हो जाती है, जो कि आशा की ‘यह ब्रह्म है’ ऐसी उपासना करता है । – ‘भगवन् ! क्या आशा से भी अधिक कुछ है ?’ – ‘आशा से भी अधिक है ही’ – ‘तो भगवन् ! मुझे वही बतलावें’ ।2।


title: छांदोग्य उपनिषद

text: प्राण ही आशा से बढ़कर है । जिस प्रकार रथचक्र की नाभि में अरे समर्पित रहते हैं उसी प्रकार इस प्राण में सारा जगत समर्पित है । प्राण प्राण के द्वारा गमन करता है, प्राण प्राण को देता है और प्राण के लिए ही देता है । प्राण ही पिता है, प्राण ही माता है, प्राण ही भाई है, प्राण बहिन है, प्राण आचार्य है और प्राण ही ब्राह्मण है ।1।


title: छांदोग्य उपनिषद

text: यदि कोई परुष अपने पिता, माता, भ्राता, भगिनी, आचार्य अथवा ब्राह्मण के लिए कोई अनुचित बात कहता है, तो सब उससे कहते हैं- ‘तुझे धिक्कार है, तू निश्चय ही पिता का हनन करने वाला है, तू माता का हनन करने वाला है, तू भी का हनन करने वाला है, तू बहिन का हनन करने वाला है, तू आचार्य का हनन करने वाला है, तू ब्राह्मण का हनन करने वाला है’ ।2।


title: छांदोग्य उपनिषद

text: किन्तु जिनके प्राण उत्क्रमण कर गए हैं उन पिता आदि को यदि वह शूल से एकत्रित और छिन्न-भिन्न करके जला दे तो भी उससे ‘तू पितृहा है, मातृहा है, भाई की हत्या करने वाला है, बहिन की हत्या करने वाला है, आचार्यघाती है अथवा ब्राह्मण घाती है’ ऐसा कुछ नहीं कहते ।3।


title: छांदोग्य उपनिषद

text: प्राण ही ये सब हैं । वह जो इस प्रकार देखने वाला, इस प्रकार चिन्तन करने वाला और इस प्रकार जानने वाला है अतिवादी होता है । यदि उससे कोई कहे कि ‘तू अतिवादी है’ तो उसे यही कहना चाहिए कि ‘हाँ अतिवादी हूँ’, उसे छिपाना नहीं चाहिए ।4।


title: छांदोग्य उपनिषद

text: ‘जो सत्य के कारण अतिवदन करता है, वही निश्चय अतिवदन करता है’ – ‘भगवन् ! मैं तो परमार्थ सत्य विज्ञान के कारण ही अतिवदन करता हूँ’ – ‘सत्य की ही तो विशेष रूप से जिज्ञासा करनी चाहिए’ – ‘भगवन् ! मैं विशेष रूप से सत्य की जिज्ञासा करता हूँ’ ।1।


title: छांदोग्य उपनिषद

text: ‘जिस समय पुरुष सत्य को विशेषरूप से जानता है तभी वह सत्य बोलता है । बिना जाने सत्य नहीं बोलता, अपितु विशेषरूप से जानने वाला ही सत्य का कथन करता है । अतः विज्ञान की ही विशेष रूप से जिज्ञासा करनी चाहिए’ – ‘भगवन् ! मैं विशेष रूप से विज्ञान की जिज्ञासा करता हूँ’ ।1।


title: छांदोग्य उपनिषद

text: ‘जिस समय मनुष्य मनन करता है तभी वह विशेषरूप से जानता है । बिना मनन किये कोई नहीं जानता, अपितु मनन करने पर ही जानता है । अतः मति की ही विशेष रूप से जिज्ञासा करनी चाहिए’ – ‘भगवन् ! मैं विशेष रूप से मति की जिज्ञासा करता हूँ’ ।1।


title: छांदोग्य उपनिषद

text: ‘जिस समय मनुष्य श्रद्धा करता है तभी वह मनन करता है । बिना श्रद्धा किये कोई मनन नहीं करता, अपितु श्रद्धा करने वाला ही मनन करता है । अतः श्रद्धा की ही विशेष रूप से जिज्ञासा करनी चाहिए’ – ‘भगवन् ! मैं विशेष रूप से श्रद्धा की जिज्ञासा करता हूँ’ ।1।


title: छांदोग्य उपनिषद

text: ‘जिस समय मनुष्य की निष्ठा होती है तभी वह श्रद्धा करता है । बिना निष्ठा के कोई श्रद्धा नहीं करता, अपितु निष्ठा करने वाला ही श्रद्धा करता है । अतः निष्ठा की ही विशेष रूप से जिज्ञासा करनी चाहिए’ – ‘भगवन् ! मैं विशेष रूप से निष्ठा की जिज्ञासा करता हूँ’ ।1।


title: छांदोग्य उपनिषद

text: ‘जिस समय मनुष्य करता है उस समय वह निष्ठा भी करने लगता है । बिना किये किसी की निष्ठा नहीं होती, पुरुष करने पर ही निष्ठावान होता है । अतः कृति की ही विशेष रूप से जिज्ञासा करनी चाहिए’ – ‘भगवन् ! मैं विशेष रूप से करती की जिज्ञासा करता हूँ’ ।1।


title: छांदोग्य उपनिषद

text: ‘जब मनुष्य को सुख प्राप्त होता है तभी वह करता है । बिना सुख मिले कोई नहीं करता, अपितु सुख पाकर ही करता है । अतः सुख की ही विशेष रूप से जिज्ञासा करनी चाहिए’ – ‘भगवन् ! मैं विशेष रूप से सुख की जिज्ञासा करता हूँ’ ।1।


title: छांदोग्य उपनिषद

text: ‘निश्चय जो भूमा है वही सुख है, अल्प में सुख नहीं है । सुख भूमा ही है । अतः भूमा की ही विशेष रूप से जिज्ञासा करनी चाहिए’ – ‘भगवन् ! मैं विशेष रूप से भूमा की जिज्ञासा करता हूँ’ ।1।


title: छांदोग्य उपनिषद

text: ‘जहाँ कुछ और नहीं देखता, कुछ और नहीं सुनता तथा कुछ और नहीं जानता वह भूमा है । किन्तु जहाँ कुछ और देखता है, कुछ और सुनता है एवं कुछ और जानता है वह अल्प है । जो भूमा है वही अमृत है और जो अल्प है वही मर्त्य है’ – ‘भगवन् ! वह भूमा किसमें प्रतिष्ठित है ?’ – ‘अपनी महिमा में अथवा अपनी महिमा में भी नहीं है’ ।1।


title: छांदोग्य उपनिषद

text: ‘इस लोक में गौ, अश्व आदि को महिमा कहते हैं तथा हाथी, सुवर्ण, दास, भार्या, क्षेत्र और घर- इनका नाम भी महिमा है । किन्तु मेरा ऐसा कथन नहीं है, क्योंकि अन्य पदार्थ अन्य में प्रतिष्ठित होता है । मैं तो यह कहता हूँ’- ऐसा सानत्कुमारजी ने कहा ।2।


title: छांदोग्य उपनिषद

text: वही नीचे है, वही ऊपर है, वही पीछे है, वही आगे है, वही दक्षिण है, वही उत्तर है और वही यह सब है । अब उसी में अहँकारादेश किया जाता है- ‘मैं ही नीचे हूँ, मैं ही ऊपर हूँ, मैं ही पीछे हूँ, मैं ही आगे हूँ, मैं ही दक्षिण हूँ, मैं ही उत्तर हूँ और मैं ही यह सब हूँ ।1।


title: छांदोग्य उपनिषद

text: अब आत्मारुप से ही भूमा का आदेश किया जाता है । आत्मा ही नीचे है, आत्मा ही ऊपर है, आत्मा ही पीछे है, आत्मा ही आगे है, आत्मा ही दक्षिण है, आत्मा ही उत्तर है और आत्मा ही यह सब है । वह यह इस प्रकार देखने वाला, इस प्रकार मनन करने वाला तथा विशेषरूप से इस प्रकार जानने वाला आत्मरति, आत्मक्रीड, आत्ममिथुन और आत्मानन्द होता है, वह स्वराट् है, सम्पूर्ण लोकों में उसकी यथेच्छ गति होती है । किन्तु जो इससे विपरीत जानते हैं वे अन्यराट् और क्षयशील लोकों को प्राप्त होते हैं । उनकी सम्पूर्ण लोकों में स्वेच्छागति नहीं होती ।2।


title: छांदोग्य उपनिषद

text: उस इस प्रकार देखने वाले, इस प्रकार मनन करने वाले और इस प्रकार जानने वाले इस विद्वान के लिए आत्मा से प्राण, आत्मा से आशा, आत्मा से स्मृति, आत्मा से आकाश, आत्मा से तेज, आत्मा से जल, आत्मा से आविर्भाव, आत्मा से तिरोभाव, आत्मा से अन्न, आत्मा से बल, आत्मा से विज्ञान, आत्मा से ध्यान, आत्मा से चित्त, आत्मा से संकल्प, आत्मा से मन, आत्मा से वाक्, आत्मा से नाम, आत्मा से मन्त्र, आत्मा से कर्म और आत्मा से ही यह सब हो जाता है ।1।


title: छांदोग्य उपनिषद

text: इस विषय में यह मन्त्र है- ‘विद्वान न तो मृत्यु को देखता है, न रोग को न दुःखत्व को ही । वह विद्वान सबको आत्मरूप ही देखता है, अतः सबको प्राप्त हो जाता है । वह एक होता है, फिर वही तीन, पाँच, सात और नौ रूप हो जाता है । फिर वही ग्यारह कहा गया है तथा वही सौ, दस, एक सहस्र और बीस भी होता है । आहारशुद्धि होने पर अंतःकरण की शुद्धि होती है, अंतःकरण की शुद्धि होने पर निश्चल स्मृति होती है, तथा स्मृति की प्राप्ति होने पर सम्पूर्ण ग्रन्थियों की निवृत्ति हो जाती है । इस प्रकार उन नारदजी को, जिनकी वासनाएँ क्षीण हो गयी थीं, भगवान् सानत्कुमार ने अज्ञानान्धकार का पार दिखलाया । उनको ‘स्कन्द’ ऐसा कहते हैं, ‘स्कन्द’ ऐसा कहते हैं ।2।


title: छांदोग्य उपनिषद

text: हरि ॐ । अब, इस ब्रह्मपुर के भीतर जो यह सूक्ष्म कमलाकार स्थान है इसमें जो सूक्ष्म आकाश है उसके भीतर जो वस्तु है उसका अन्वेषण करना चाहिए और उसी की जिज्ञासा करनी चाहिए ।1।


title: छांदोग्य उपनिषद

text: उससे यदि पूछे कि इस ब्रह्मपुर में जो सूक्ष्म कमलाकार गृह है उसमें जो अन्तराकाश है उसके भीतर क्या वस्तु है जिसका अन्वेषण करना चाहिए ? – तो वह यों कहें ।2।


title: छांदोग्य उपनिषद

text: जितना यह आकाश है उतना ही हृदयान्तर्गत आकाश है । द्युलोक और पृथ्वी- ये दोनों लोक सम्यक् प्रकार से इसके भीतर ही स्थित हैं । इसी प्रकार अग्नि और वायु- ये दोनों, सूर्य और चन्द्रमा- ये दोनों तथा विद्युत और नक्षत्र एवं इस आत्मा का जो कुछ इस लोक में है और जो नहीं है वह सब सम्यक् प्रकार से इसी में स्थित है ।3।


title: छांदोग्य उपनिषद

text: यदि उससे पूछे कि यदि इस ब्रह्मपुर में सब समाहित है तथा सम्पूर्ण भूत और समस्त कामनाएँ भी सम्यक् प्रकार से स्थित हैं तो जिस समय वह वृद्धावस्था को प्राप्त होता है अथवा नष्ट हो जाता है उस समय क्या शेष रह जाता है ?।4।


title: छांदोग्य उपनिषद

text: उसे कहना कि इस देह की जरावस्था से यह जीर्ण नहीं होता । इसके वध से उसका नाश नहीं होता । यह ब्रह्मपुर सत्य है, इसमें समस्त कामनाएँ सम्यक् प्रकार से स्थित हैं, यह आत्मा है, धर्माधर्म से शून्य है तथा जराहीन, मृत्युहीन, शोकरहित, भोजनेच्छारहित, पिपासाशून्य, सत्यकाम और सत्यसंकल्प है, जिस प्रकार इस लोक में प्रजा राजा की आज्ञा का अनुवर्तन करती है तो वह जिस-जिस सन्निहित वस्तु की कामना करती है तथा जिस-जिस देश या भूभाग की इच्छा करती है उसी-उसी के आश्रित जीवन धारण करती है ।5।


title: छांदोग्य उपनिषद

text: जिस प्रकार यहाँ कर्म से प्राप्त किया हुआ लोक क्षीण हो जाता है, उसी प्रकार परलोक में पुण्योपार्जित लोक क्षीण हो जाता है । जो लोग इस लोक में आत्मा को और इस सत्य कामनाओं को जाने बिना ही परलोकगामी होते हैं उनकी सम्पूर्ण लोकों में यथेच्छ गति नहीं होती और जो इस लोक में आत्मा को तथा सत्य कामनाओं को जानकर जाते हैं उनकी समस्त लोकों में यथेच्छ गति होती है ।6।


title: छांदोग्य उपनिषद

text: वह यदि पितृलोक की कामना वाला होता है तो उसके संकल्प से ही पितृगण वहाँ उपस्थित होते हैं, उस पितृलोक से सम्पन्न होकर वह महिमान्वित होता है ।1।


title: छांदोग्य उपनिषद

text: वह यदि मातृलोक की कामना वाला होता है तो उसके संकल्प से ही माताएँ वहाँ उपस्थित हो जाती हैं, उस मातृलोक से सम्पन्न होकर वह महिमान्वित होता है ।2।


title: छांदोग्य उपनिषद

text: और वह यदि भ्रातृलोक की कामना वाला होता है तो उसके संकल्प से ही भ्रातृगण वहाँ उपस्थित होते हैं, उस भ्रातृलोक से सम्पन्न होकर वह महिमान्वित होता है ।3।


title: छांदोग्य उपनिषद

text: और वह यदि भगिनीलोक की कामना वाला होता है तो उसके संकल्प से ही बहनें वहाँ उपस्थित हो जाती हैं, उस भागिनीलोक से सम्पन्न होकर वह महिमान्वित होता है ।4।


title: छांदोग्य उपनिषद

text: और वह यदि सखाओं के लोक की कामना वाला होता है तो उसके संकल्प से ही सखालोग वहाँ उपस्थित होते हैं, उस सखाओं के लोक से सम्पन्न होकर वह महिमान्वित होता है ।5।


title: छांदोग्य उपनिषद

text: और वह यदि गन्धमाल्यलोक की कामना वाला होता है तो उसके संकल्प से ही गन्धमाल्यादि वहाँ उपस्थित हो जाते हैं, उस गन्धमाल्यलोक से सम्पन्न होकर वह महिमान्वित होता है ।6।


title: छांदोग्य उपनिषद

text: और वह यदि अन्नपान सम्बन्धी लोक की कामना वाला होता है तो उसके संकल्प से ही अन्नपान वहाँ उपस्थित हो जाते हैं, उस अन्नपानलोक से सम्पन्न होकर वह महिमान्वित होता है ।7।


title: छांदोग्य उपनिषद

text: और वह यदि गीतवाद्य सम्बन्धी लोक की कामना वाला होता है तो उसके संकल्प से ही गीत-वाद्य वहाँ उपस्थित होते हैं, उस गीतवाद्यलोक से सम्पन्न होकर वह महिमान्वित होता है ।8।


title: छांदोग्य उपनिषद

text: और वह यदि स्त्रीलोक की कामना वाला होता है तो उसके संकल्प से ही स्त्रियाँ वहाँ उपस्थित हो जाती हैं, उस स्त्रीलोक से सम्पन्न होकर वह महिमान्वित होता है ।9।


title: छांदोग्य उपनिषद

text: वह जिस-जिस प्रदेश की कामना करने वाला होता है और जिस-जिस भोग की इच्छा करता है वह सब उसके संकल्प से ही उसको प्राप्त हो जाता है, उससे सम्पन्न होकर वह महिमान्वित होता है ।10।


title: छांदोग्य उपनिषद

text: वे ये सत्यकाम अनृताच्छादनयुक्त हैं । सत्य होने पर भी अनृत उनका अपिधान है, क्योंकि इस प्राणी का जो-जो सम्बन्धी यहाँ से मरकर जाता है वह-वह उसे फिर देखने को नहीं मिलता ।1।


title: छांदोग्य उपनिषद

text: तथा उस लोक में अपने जिन जीवित अथवा जिन मृतक को और जिन पदार्थों को यह इच्छा करते हुए भी प्राप्त नहीं करता उन सबको यह इस ब्रह्मपुर में जाकर प्राप्त कर लेता है, क्योंकि यहाँ इसके ये सत्यकाम अनृत से ढके हुए रहते हैं । इस विषय में यह दृष्टांत है- ‘जिस प्रकार पृथ्वी में गड़े हुए स्वर्ण के खजाने को उस स्थान से अनभिज्ञ पुरुष ऊपर-ऊपर विचरते हुए भी नहीं जानते । उसी प्रकार यह सारी प्रजा नित्यप्रति ब्रह्मलोक को जाती हुई उसे नहीं पाती, क्योंकि यह अनृत के द्वारा हर ली गयी है ।2।


title: छांदोग्य उपनिषद

text: वह यह आत्मा हृदय में है ‘हृदि अयम्’ यही इसका निरुक्त है । इसी से यह ‘हृदय’ है । इस प्रकार जानने वाला पुरुष प्रतिदिन स्वर्गलोक को जाता है ।3।


title: छांदोग्य उपनिषद

text: यह जो सम्प्रसाद है वह इस शरीर से उत्थान कर परमज्योति को प्राप्त हो अपने स्वरूप से युक्त हो जाता है । यह आत्मा है, यही अमृत एवं अभय है और यही ब्रह्म है- ऐसा आचार्य ने कहा । उस इस ब्रह्म का ‘सत्य’ यह नाम है ।4।


title: छांदोग्य उपनिषद

text: वे ये ‘स’, ‘त्’ और ‘यम्’ तीन अक्षर हैं । उनमें जो ‘सकार’ है वह अमृत है, जो ‘तकार’ है वह मर्त्य है और जो ‘यम्’ है उससे वह दोनों का नियमन करता है, क्योंकि उससे वह उन दोनों का नियमन करता है, इसलिए ‘यम्’ इस प्रकार जानने वाला प्रतिदिन ही स्वर्गलोक को जाता है ।5।


title: छांदोग्य उपनिषद

text: जो आत्मा है वह इन लोकों के असम्भेद के लिए इन्हें विशेषरूप से धारण करने वाला सेतु है । इस सेतु का दिन-रात अतिक्रमण नहीं करते । इसे न जरा, न मृत्यु, न शोक और न सुकृत या दुष्कृत ही प्राप्त हो सकते हैं । सम्पूर्ण पाप इससे निवृत्त हो जाते हैं, क्योंकि यह ब्रह्मलोक पापशून्य है ।1।


title: छांदोग्य उपनिषद

text: इसलिए इस सेतु को तरकर पुरुष अन्धा होकर भी अन्धा नहीं होता, विद्ध होने पर भी विद्ध नहीं होता है, उपतापी होने पर भी अनुपतापी नहीं होता है, इसी से इस सेतु को तरकर अन्धकाररूप रात्रि भी दिन हो जाती है, क्योंकि यह ब्रह्मलोक सर्वदा प्रकाशस्वरूप है ।2।


title: छांदोग्य उपनिषद

text: वहाँ ऐसा होने के कारण जो इस ब्रह्मलोक को ब्रह्मचर्य के द्वारा जानते हैं उन्हीं को यह ब्रह्मलोक प्राप्त होता है तथा उनकी सम्पूर्ण लोकों में यथेच्छ गति हो जाती है ।3।


title: छांदोग्य उपनिषद

text: अब, जिसे ‘यज्ञ’ कहते हैं वह ब्रह्मचर्य ही है, क्योंकि जो ज्ञात है वह ब्रह्मचर्य के द्वारा ही उसको प्राप्त हो जाता है । और जिसे ‘इष्ट’ ऐसा कहते हैं वह भी ब्रह्मचर्य ही है, क्योंकि ब्रह्मचर्य के द्वारा पूजन करके ही पुरुष आत्मा को प्राप्त होता है ।1।


title: छांदोग्य उपनिषद

text: तथा जिसे ‘सत्त्रायण’ ऐसा कहा जाता है वह भी ब्रह्मचर्य ही है, क्योंकि ब्रह्मचर्य के द्वारा ही सत्-आत्मा से अपना त्राण प्राप्त करता है । इसके सिवा जिसे ‘मौन’ ऐसा कहा जाता है वह भी ब्रह्मचर्य ही है, क्योंकि ब्रह्मचर्य के द्वारा ही आत्मा को जानकर पुरुष मनन करता है ।2।


title: छांदोग्य उपनिषद

text: तथा जिसे ‘अनाशकायन’ कहा जाता है वह भी ब्रह्मचर्य ही है, क्योंकि जिसे ब्रह्मचर्य के द्वारा प्राप्त होता है वह यह आत्मा नष्ट नहीं होता । और जिसे ‘अरन्यायन’ ऐसा कहा जाता है वह भी ब्रह्मचर्य ही है, क्योंकि इस ब्रह्मलोक में ‘अर’ और ‘ण्य’ ये दो समुद्र हैं, यहाँ से तीसरे द्युलोक में एरंमदीय सरोवर है, सोमसवन नाम का अश्वत्थ है, वहाँ ब्रह्मा की अपराजिता पुरी है और प्रभु का विशेषरूप से निर्माण किया हुआ सुवर्णमय मण्डप है ।3।


title: छांदोग्य उपनिषद

text: उस ब्रह्मलोक में जो लोग ब्रह्मचर्य के द्वारा इन ‘अर’ और ‘ण्य’ दोनों समुद्रों को प्राप्त करते हैं, उन्हीं को इस ब्रह्मलोक की प्राप्ति होती है । उनकी सम्पूर्ण लोकों में यथेच्छ गति हो जाती है ।4।


title: छांदोग्य उपनिषद

text: अब, ये जो हृदय की नाड़ियाँ हैं वे पिंगलवर्ण सूक्ष्म रस की हैं । वे शुक्ल, नील, पीत, और लोहित रस की हैं, क्योंकि यह आदित्य पिंगलवर्ण है, यह शुक्ल है, यह नील है, यह पीत है और यह लोहित वर्ण है ।1।


title: छांदोग्य उपनिषद

text: इस विषय में यह दृष्टांत है कि जिस प्रकार कोई विस्तीर्ण महापथ इस और उस दोनों गाँवों को जाता है उसी प्रकार ये सूर्य की किरणें इस पुरुष में और उस आदित्यमण्डल में दोनों लोकों में प्रविष्ट हैं । वे निरन्तर इस आदित्य से ही निकली हैं और इन नाड़ियों में व्याप्त हैं तथा जो इन नाड़ियों से निकलती हैं वे इस आदित्य में व्याप्त हैं ।2।


title: छांदोग्य उपनिषद

text: ऐसी अवस्था में जिस समय वह सोया हुआ- भली प्रकार लीन हुआ पुरुष सम्यक् प्रकार से प्रसन्न होकर स्वप्न नहीं देखता उस समय यह इन नाड़ियों में चला जाता है, तब इसे कोई पाप स्पर्श नहीं करता और यह तेज से व्याप्त हो जाता है ।3।


title: छांदोग्य उपनिषद

text: अब, जिस समय वह जीव शरीर की दुर्बलता को प्राप्त होता है उस समय उसके चारों ओर बैठे हुए लोग कहते हैं- ‘क्या तुम मुझे जानते हो ? क्या तुम मुझे जानते हो ?’ जब तक वह इस शरीर से उत्क्रमण नहीं करता तब तक उन्हें जानता है ।4।


title: छांदोग्य उपनिषद

text: फिर जिस समय यह इस शरीर से उत्क्रमण करता है उस समय इन किरणों से ही ऊपर की ओर चढ़ता है । वह ‘ॐ’ ऐसा कहकर ऊर्ध्वलोक अथवा अधोलोक को जाता है । वह जितनी देर में मन जाता है उतनी ही देर में आदित्य लोक में पहुँच जाता है । यह निश्चय ही लोकद्वार है । यह विद्वानों के लिए ब्रह्मलोक प्राप्ति का द्वार है और अविद्वानों का निरोधस्थान है ।5।


title: छांदोग्य उपनिषद

text: इस विषय में यह मन्त्र है- ‘हृदय की एक सौ एक नाड़ियाँ हैं । उनमें से एक मस्तक की ओर निकल गयी है । उसके द्वारा ऊपर की ओर जाने वाला जीव अमरत्व को प्राप्त होता है, शेष इधर-उधर जाने वाली नाड़ियाँ केवल उत्क्रमण का कारण होती हैं, उत्क्रमण का कारण होती हैं ।6।


title: छांदोग्य उपनिषद

text: जो आत्मा पापशून्य, जरारहित, मृत्युहीन, विशोक, क्षुधारहित, पिपासारहित, सत्यकाम और सत्यसंकल्प है उसे खोजना चाहिए और उसे विशेषरूप से जानने की इच्छा करनी चाहिए । जो उस आत्मा को शास्त्र और गुरु के उपदेशानुसार खोजकर जान लेता है वह सम्पूर्ण लोक और समस्त कामनाओं को प्राप्त कर लेता है- ऐसा प्रजापति ने कहा है ।1।


title: छांदोग्य उपनिषद

text: प्रजापति के इस वाक्य को देवता और असुर दोनों ही ने परम्परा से जान लिया । वे कहने लगे- ‘हम उस आत्मा को जानना चाहते हैं जिसे जानने पर जीव सम्पूर्ण लोकों और समस्त भोगों को प्राप्त कर लेता है’- ऐसा निश्चय कर देवताओं का राजा इन्द्र और असुरों का राजा विरोचन- ये दोनों परस्पर ईर्ष्या करते हुए हाथों में समिधाएँ लेकर प्रजापति के पास आये ।2।


title: छांदोग्य उपनिषद

text: उन्होंने बत्तीस वर्ष तक ब्रह्मचर्यवास किया । तब उनसे प्रजापति ने कहा- ‘तुम यहाँ किस इच्छा से रहे हो ?’ उन्होंने कहा- ‘जो आत्मा पापशून्य, जरारहित, मृत्युहीन, विशोक, क्षुधारहित, तृषाहीन, सत्यकाम और सत्यसंकल्प है उसे खोजना चाहिए और उसे विशेषरूप से जानने की इच्छा करनी चाहिए । जो उस आत्मा का अन्वेषण कर उसे विशेषरूप से जान लेता है वह सम्पूर्ण लोक और समस्त भोगों को प्राप्त कर लेता है- ‘इस श्रीमान् के वाक्य को शिष्टजन बतलाते हैं । उसी को जानने की इच्छा करते हुए हम यहाँ रहे हैं’ ।3।


title: छांदोग्य उपनिषद

text: उनसे प्रजापति ने कहा- ‘यह जो पुरुष नेत्रों में दिखाई देता है यह आत्मा है, यह अमृत है, यह अभय है, यह ब्रह्म है’ । उन्होंने पूछा- ‘भगवन् ! यह जो जल में सब ओर प्रतीत होता है और जो दर्पण में दिखाई देता है उनमें आत्मा कौन-सा ह ?’ इस पर प्रजापति ने कहा- ‘मैंने जिस नेत्रान्तर्गत पुरुष का वर्णन किया है वही इन सबमें सब ओर प्रतीत होता है’ ।4।


title: छांदोग्य उपनिषद

text: ‘जलपूर्ण शकोरे में अपने को देखकर तुम आत्मा के विषय में जो न जान सको वह मुझे बतलाओ’ ऐसा प्रजापति ने कहा । उन्होंने जल के शकोरे में देखा । उनसे प्रजापति ने कहा- ‘तुम क्या देखते हो ?’ उन्होंने कहा, ‘भगवन् ! हम अपने इस समस्त आत्मा को लोम और नखपर्यन्त ज्यों-का-त्यों देखते हैं’ ।1।


title: छांदोग्य उपनिषद

text: उन दोनों से प्रजापति ने कहा- ‘तुम अच्छी तरह अलंकृत होकर, सुन्दर वस्त्र पहनकर और परिष्कृत होकर जल के शकोरे में देखो ।’ तब उन्होंने अच्छी तरह अलंकृत हो, सुन्दर वस्त्र धारण कर और परिष्कृत होकर जल के शकोरे में देखा । उनसे प्रजापति ने पूछा, ‘तुम क्या देखते हो ?’ ।2।


title: छांदोग्य उपनिषद

text: । उन दोनों ने कहा- ‘भगवन् ! जिस प्रकार हम दोनों उत्तम प्रकार से अलंकृत, सुन्दर वस्त्र धारण किये और परिष्कृत हैं उसी प्रकार हे भगवन् ! ये दोनों भी उत्तम प्रकार से अलंकृत, सुन्दर वस्त्रधारी और परिष्कृत हैं ।’ तब प्रजापति ने कहा- ‘यह आत्मा है, यह अमृत है और अभय है और यही ब्रह्म है ।’ तब वे दोनों शान्तचित्त से चले गए ।3।


title: छांदोग्य उपनिषद

text: प्रजापति ने उन्हें देखकर कहा- ‘ये दोनों आत्मा को उपलब्ध किये बिना- उसका साक्षात्कार किये बिना ही जा रहे हैं, देवता हों या असुर, जो कोई ऐसे निश्चय वाले होंगे उन्हीं का पराभव होगा ।’ वह जो विरोचन था शान्तचित्त से असुरों के पास पहुँचा और उनको यह अध्यात्मविद्या सुनाई- ‘इस लोक में आत्मा (देह) ही पूजनीय है और आत्मा ही सेवनीय है । आत्मा की ही पूजा और परिचर्या करनेवाला पुरुष इहलोक और परलोक दोनों लोकों को प्राप्त कर लेता है’ ।4।


title: छांदोग्य उपनिषद

text: इसी से इस लोक में जो दान न देने वाला, श्रद्धा न करने वाला और यजन न करने वाला पुरुष होता है उसे शिष्टजन ‘अरे ! यह तो आसुर ही है’ ऐसा कहते हैं । यह उपनिषद् असुरों की ही है । वे ही मृतक पुरुष के शरीर को भिक्षा, वस्त्र और अलंकार से सुसज्जित करते हैं और इसके द्वारा हम परलोक प्राप्त करेंगे- ऐसा मानते हैं ।5।


title: छांदोग्य उपनिषद

text: किन्तु इन्द्र को देवताओं के पास पहुँचे बिना ही यह भय दिखाई दिया कि जिस प्रकार इस शरीर के अच्छी तरह अलंकृत होने पर यह आत्मा अलंकृत होता है, सुन्दर वस्त्रधारी होने पर सुन्दर वस्त्रधारी होता है और परिष्कृत होने पर परिष्कृत होता है उसी प्रकार इसके अन्धे होने पर अन्धा हो जाता है, स्राम होने पर स्राम हो जाता है और खण्डित होने पर खण्डित हो जाता है तथा इस शरीर का नाश होने पर यह भी नष्ट हो जाता है ।1।


title: छांदोग्य उपनिषद

text: ‘इसमें मैं कोई भोग्य नहीं देखता ।’ इसलिए वे समित्पाणि होकर फिर प्रजापति के पास आये । उससे प्रजापति ने कहा- ‘इन्द्र ! तुम विरोचन के साथ शान्तचित्त होकर गए थे, अब किस इच्छा से पुनः आये हो ?’ इन्द्र ने कहा- ‘भगवन् ! जिस प्रकार इस शरीर के अच्छी तरह अलंकृत होने पर यह आत्मा अलंकृत होता है, सुन्दर वस्त्रधारी होने पर सुन्दर वस्त्रधारी होता है और परिष्कृत होने पर परिष्कृत होता है उसी प्रकार इसके अन्धे होने पर अन्धा हो जाता है, स्राम होने पर स्राम हो जाता है और खण्डित होने पर खण्डित हो जाता है तथा इस शरीर का नाश होने पर यह भी नष्ट हो जाता है, मुझे इसमें कोई फल नहीं दिखाई देता’ ।2।


title: छांदोग्य उपनिषद

text: ‘हे इन्द्र ! यह बात ऐसी ही है’ ऐसा प्रजापति ने कहा, ‘मैं तुम्हारे प्रति उसकी पुनः व्याख्या करूँगा । अब तुम बत्तीस वर्ष यहाँ और रहो’ । इन्द्र ने वहाँ बत्तीस वर्ष और निवास किया । तब प्रजापति ने उससे कहा ।3।


title: छांदोग्य उपनिषद

text: ‘जो यह स्वप्न में पूजित होता हुआ विचरता है यह आत्मा है’ ऐसा प्रजापति ने कहा ‘यह अमृत है, अभय है, और यही ब्रह्म है ।’ ऐसा सुनकर इन्द्र शान्तहृदय से चला गया । किन्तु देवताओं के पास पहुँचे बिना ही उसे यह भय दिखाई दिया ‘यद्यपि यह शरीर अन्धा होता है तो भी वह अनन्ध होता है और यदि यह स्राम होता है तो भी वह अस्राम होता है । इस प्रकार यह इसके दोष से दूषित नहीं होता’ ।1।


title: छांदोग्य उपनिषद

text: ‘यह इस देह के वध से नष्ट भी नहीं होता और न इसकी स्रामता से स्राम होता है । किन्तु इसे मानो कोई मरता हो, कोई ताड़ित करता हो, यह मानो अप्रियवेत्ता हो और रुदन करता हो- ऐसा हो जाता है, अतः इसमें मैं कोई फल नहीं देखता’ ।2।


title: छांदोग्य उपनिषद

text: वह समित्पाणि होकर फिर प्रजापति के पास आया । उससे प्रजापति ने कहा- ‘इन्द्र ! तुम तो शान्तचित्त होकर गए थे, अब किस इच्छा से पुनः आये हो ?’ इन्द्र ने कहा- भगवन् ! यद्यपि यह शरीर अन्धा होता है तो भी वह अनन्ध रहता है और यदि यह स्राम होता है तो भी वह अस्राम रहता है । इस प्रकार यह इसके दोष से दूषित नहीं होता’ ।3।


title: छांदोग्य उपनिषद

text: न इस देह के वध से नष्ट भी होता है और न इसकी स्रामता से स्राम होता है । किन्तु इसे मानो कोई मरता हो, कोई ताड़ित करता हो, यह मानो अप्रियवेत्ता हो और रुदन करता हो- ऐसा हो जाता है, अतः इसमें मैं कोई फल नहीं देखता’ । तब प्रजापति ने कहा- ‘हे इन्द्र ! यह बात ऐसी ही है, मैं तुम्हारे प्रति उसकी पुनः व्याख्या करूँगा । अब तुम बत्तीस वर्ष यहाँ और रहो’ । इन्द्र ने वहाँ बत्तीस वर्ष और निवास किया । तब प्रजापति ने उससे कहा ।4।


title: छांदोग्य उपनिषद

text: ‘जिस अवस्था में यह सोया हुआ दर्शनवृत्ति से रहित और सम्यक्-रूप से आनन्दित हो स्वप्न का अनुभव नहीं करता वह आत्मा है’- ऐसा प्रजापति ने कहा ‘यह अमृत है, अभय है, और यही ब्रह्म है ।’ ऐसा सुनकर इन्द्र शान्तहृदय से चला गया । किन्तु देवताओं के पास पहुँचे बिना ही उसे यह भय दिखाई दिया- ‘उस अवस्था में तो इसे निश्चय ही यह भी ज्ञान नहीं होता कि ‘यह मैं हूँ’ और न यह इन अन्य भूतों को ही जानता है, उस समय तो यह मानो विनाश को प्राप्त हो जाता है । अतः इसमें मैं कोई फल नहीं देखता’ ।1।


title: छांदोग्य उपनिषद

text: वह समित्पाणि होकर फिर प्रजापति के पास आया । उससे प्रजापति ने कहा- ‘इन्द्र ! तुम तो शान्तचित्त होकर गए थे, अब किस इच्छा से पुनः आये हो ?’ इन्द्र ने कहा- भगवन् ! उस अवस्था में तो इसे यह भी ज्ञान नहीं होता कि ‘यह मैं हूँ’ और न यह इन अन्य भूतों को ही जानता है, उस समय तो यह मानो विनाश को प्राप्त हो जाता है । अतः इसमें मैं कोई फल नहीं देखता’ ।2।


title: छांदोग्य उपनिषद

text: तब प्रजापति ने कहा- ‘हे इन्द्र ! यह बात ऐसी ही है, मैं तुम्हारे प्रति उसकी पुनः व्याख्या करूँगा । आत्मा इससे भिन्न नहीं है । अभी तुम पाँच वर्ष यहाँ ब्रह्मचर्यवास करो’ । इन्द्र ने वहाँ पाँच वर्ष और निवास किया । ये सब मिलकर एक सौ एक वर्ष हो गए । इसी से ऐसा कहते हैं कि इन्द्र ने एक सौ एक वर्ष तक प्रजापति के यहाँ ब्रह्मचर्यवास किया । तब प्रजापति ने उससे कहा ।3।


title: छांदोग्य उपनिषद

text: हे इन्द्र ! यह शरीर मरणशील ही है, यह मृत्यु से ग्रस्त है । यह इस अमृत, अशरीरी आत्मा का अधिष्ठान है । सशरीर आत्मा निश्चय ही प्रिय और अप्रिय से ग्रस्त है, सशरीर रहते हुए इसके प्रियाप्रिय का नाश नहीं हो सकता और अशरीर होने पर इसे प्रिय और अप्रिय स्पर्श नहीं कर सकते ।1।


title: छांदोग्य उपनिषद

text: वायु अशरीर है, अभ्र, विद्युत और मेघध्वनि ये सब अशरीर हैं । जिस प्रकार ये सब उस आकाश से समुत्थान कर सूर्य की परम ज्योति को प्राप्त हो अपने स्वरूप में परिणत हो जाते है ।2।


title: छांदोग्य उपनिषद

text: उसी प्रकार यह सम्प्रसाद इस शरीर से समुत्थान कर परम ज्योति को प्राप्त हो अपने स्वरूप में स्थित हो जाता है । वह उत्तम पुरुष है । उस अवस्था में वह हँसता, क्रीड़ा करता और स्त्री, यान अथवा ज्ञातिजन के साथ रमण करता अपने साथ उत्पन्न हुए इस शरीर को स्मरण न करता हुआ सब ओर विचरता है । जिस प्रकार घोड़ा या बैल गाड़ी में जुता रहता है उसी प्रकार यह प्राण इस शरीर में जुता हुआ है ।3।


title: छांदोग्य उपनिषद

text: जिसमें यह चक्षु द्वारा उपलक्षित आकाश अनुगत है वह चाक्षुष पुरुष है, उसके रूपग्रहण के लिए नेत्रेन्द्रिय है । जो ऐसा अनुभव करता है कि मैं इसे सूँघूँ वह आत्मा है, उसके गन्धग्रहण के लिए नासिका है और जो ऐसा समझता है कि मैं यह शब्द बोलूँ यही आत्मा है, उसके शब्दोच्चारण के लिए वागिन्द्रिय है तथा तथा जो ऐसा जानता है कि मैं यह श्रवण करूँ, वह भी आत्मा, उसके श्रवण के लिए श्रोत्रेन्द्रिय है ।4।


title: छांदोग्य उपनिषद

text: और जो यह जानता है कि मैं मनन करूँ वह आत्मा है । मन उसका दिव्य नेत्र है, वह यह आत्मा इस दिव्य चक्षु के द्वारा भोगों को देखता हुआ रमण करता है ।5।


title: छांदोग्य उपनिषद

text: जो ये भोग इस ब्रह्मलोक में हैं उन्हें देखता हुआ रमण करता है । उस आत्मा की देवगण उपासना करते हैं । इसी से उन्हें सम्पूर्ण लोक और समस्त भोग प्राप्त हैं । जो उस आत्मा को शास्त्र और आचार्य के उपदेशानुसार जानकर साक्षातरूप से अनुभव करता है वह सम्पूर्ण लोक और समस्त भोगों को प्राप्त कर लेता है । ऐसा प्रजापति ने कहा, प्रजापति ने कहा ।6।


title: छांदोग्य उपनिषद

text: मैं श्याम से शबल को प्राप्त होऊँ और शबल से श्याम को प्राप्त होऊँ । अश्व जिस प्रकार रोएँ झाड़कर निर्मल हो जाता है उसी प्रकार मैं पापों को झाड़कर तथा राहु के मुख से निकले चन्द्रमा के समान शरीर को त्यागकर कृतकृत्य हो अकृत ब्रह्मलोक को प्राप्त होता हूँ, ब्रह्मलोक को प्राप्त होता हूँ ।1।


title: छांदोग्य उपनिषद

text: आकाश नाम से प्रसिद्ध आत्मा नाम और रूप का निर्वाह करने वाला है । वे नाम-रूप जिसके अन्तर्गत हैं वह ब्रह्म है, वह अमृत है, वही आत्मा है । मैं प्रजापति के सभागृह को प्राप्त होता हूँ, मैं यशः संज्ञक आत्मा हूँ, मैं ब्राह्मणों के यश, क्षत्रियों के यश और वैश्यों के यश को प्राप्त होना चाहता हूँ, वह मैं यशों का यश हूँ, मैं बिना दाँतों के भक्षण करने वाले रोहित वर्ण पिच्छिल स्त्रीचिह्न को प्राप्त न होऊँ, प्राप्त न होऊँ ।1।


title: छांदोग्य उपनिषद

text: उस इस आत्मज्ञान का ब्रह्मा ने प्रजापति के प्रति वर्णन किया, प्रजापति ने मनु से कहा, मनु ने प्रजावर्ग को सुनाया । नियमानुसार गुरु के कर्तव्यकर्मों को समाप्त करता हुआ वेद का अध्ययन कर आचार्यकुल से समावर्तन कर कुटुम्ब में स्थित हो पवित्र स्थान में स्वाध्याय करता हुआ, धार्मिक कर सम्पूर्ण इन्द्रियों को अपने अंतःकरण में स्थापित कर शास्त्र की आज्ञा से अन्यत्र प्राणियों की हिंसा न करता हुआ वह निश्चय ही आयु की समाप्ति पर्यन्त इस प्रकार बर्तता हुआ ब्रह्मलोक को प्राप्त होता है, और फिर नहीं लौटता, फिर नहीं लौटता ।1।


title: सम्पर्क भाषा

text: उस भाषा को सम्पर्क भाषा (lingua franca) कहते हैं जो किसी क्षेत्र में सामान्य रूप से किसी भी दो ऐसे व्यक्तियों के बीच प्रयोग हो जिनकी मातृभाषाएँ अलग हैं। इसे कई भाषाओं में 'लिंगुआ फ़्रैंका' (lingua franca) कहते हैं। इसे सेतु-भाषा, व्यापार भाषा, सामान्य भाषा या वाहन-भाषा भी कहते हैं। मानव इतिहास में सम्पर्क भाषाएँ उभरती रही हैं।


title: सम्पर्क भाषा

text: आधुनिक काल में विश्व की सम्पर्क भाषा अंग्रेज़ी है। उदाहरण के लिए यदि कोई जापानी भाषा और स्वाहिली भाषा के मातृभाषी आपस में बातचीत करें तो वे आमतौर पर अंग्रेज़ी का ही प्रयोग करेंगे हालांकि अंग्रेज़ी उनमें से किसी की भी मातृभाषा नहीं है। अलग-अलग स्थानों पर ऐसी अनेक सम्पर्क भाषाएँ मिलती हैं। भारतीय उपमहाद्वीप और उसके आसपास के क्षेत्रों में हिन्दी भारत के अलावा नेपाल, भूटान, बांग्लादेश, पाकिस्तान, तिब्बत, अफ़्ग़ानिस्तान, श्रीलंका, इत्यादि में बहुत लोगों द्वारा समझी जाती है, आंतरिक भारत में भी अंतरराजकीय भाषीय अंतर को अंग्रेजी ने कम किया है। भूतपूर्व सोवियत संघ के बिखरने के बाद उसमें सम्मिलित क्षेत्रों में आपस में अभी भी रूसी भाषा का प्रयोग होता है, मसलन यदि मध्य एशिया के उज़बेकिस्तान और यूरोप के युक्रेन के व्यक्ति आपस में बात करें तो वे साधारण रूप से रूसी भाषा का प्रयोग करेंगे हालांकि रूसी उन दोनों ही की मातृभाषा नहीं है।


title: सम्पर्क भाषा

text: भारत में ‘हिन्दी’ बहुत पहले सम्पर्क भाषा के रूप में रही है और इसीलिए यह बहुत पहले से ‘राष्ट्रभाषा’ कहलाती है क्योंकि हिन्दी की सार्वदेशिकता सम्पूर्ण भारत के सामाजिक स्वरूप का प्रतिफल है। भारत की विशालता के अनुरूप ही राष्ट्रभाषा विकसित हुई है जिससे उत्तर, दक्षिण, पूर्व और पश्चिम कहीं भी होने वाले मेलों- चाहे वह प्रयाग में कुम्भ हो अथवा अजमेर शरीफ की दरगाह हो या विभिन्न प्रदेशों की हमारी सांस्कृतिक एकता के आधार स्तंभ तीर्थस्थल हों- सभी स्थानों पर आदान-प्रदान की भाषा के रूप में हिन्दी का ही अधिकतर प्रयोग होता है। इस प्रकार इन सांस्कृतिक परम्पराओं से हिन्दी ही सार्वदेशिक भाषा के रूप में लोकप्रिय है, विशेषकर दक्षिण और उत्तर के सांस्कृतिक सम्बन्धों की दृढ़ शृंखला के रूप में हिन्दी ही सशक्त भाषा बनीं। हिन्दी का क्षेत्र विस्तृत है।


title: सम्पर्क भाषा

text: सम्पर्क भाषा हिन्दी का आयाम सबसे व्यापक और लोकप्रिय है जिसका प्रसार क्षेत्रीय तथा राष्ट्रीय स्तर से बढ़कर भारतीय उपमहाद्वीप तक है। शिक्षित, अर्धशिक्षित, अशिक्षित, तीनों वर्गों के लोग परस्पर बातचीत आदि के लिए और इस प्रकार मौखिक माध्यम में जनभाषा हिन्दी का व्यवहार करते हैं। भारत की लिंग्वे फ्रांका, लैंग्विज आव वाइडर कम्युनिकेशन, पैन इंडियन लैंग्विज, अन्तर प्रादेशिक भाषा, लोकभाषा, भारत-व्यापी भाषा, अखिल भारतीय भाषा- ये नाम ‘जनभाषा’ हिन्दी के लिए प्रयुक्त होते हैं। भारत की बहुभाषिकता के ढाँचे में हिन्दी की विभिन्न भौगोलिक और सामाजिक क्षेत्रों के अतिरिक्त भाषा-व्यवहार के क्षेत्रों में भी सम्पर्क सिद्धि का ऐसा प्रकार्य निष्पादित कर रही है जिसका, न केवल कोई विकल्प नहीं, अपितु जो हिन्दी की विविध भूमिकाओं को समग्रता के साथ निरूपित करने में भी समर्थ है।


title: सम्पर्क भाषा

text: हिन्दी ने पिछले हजार वर्षों में विचार-विनिमय का जो उत्तरदायित्व निभाया है वह एक अनूठा उदाहरण है। कुछ लोगों की यह धारणा है कि हिन्दी पहले ‘राष्ट्रभाषा’ कहलाती थी, बाद में इसे ‘सम्पर्क भाषा’ कहा जाने लगा और अब इसे ‘राजभाषा’ बना देने से इसका क्षेत्र सीमित हो गया है। वस्तुतः यह उनका भ्रम है। जैसाकि पहले उल्लेख किया जा चुका है कि हिन्दी सदियों से सम्पर्क भाषा और राष्ट्रभाषा एक साथ रही है और आज भी है। भारत की संविधान सभा द्वारा 14 सितम्बर, 1949 को इसे राजभाषा के रूप में स्वीकार कर लेने से उसके प्रयोग का क्षेत्र और विस्तृत हुआ है। जैसे बंगला, तमिल, तेलुगु, कन्नड़, मलयालम आदि को क्रमश: बंगाल, तमिलनाडु, कर्नाटक, केरल आदि की राजभाषा बनाया गया है। ऐसा होने से क्या उन भाषाओं का महत्व कम हो गया है? निश्चय ही नहीं। बल्कि इससे उन सभी भाषाओं का उत्तरदायित्व और प्रयोग क्षेत्र पहले से अधिक बढ़ गया है। जहाँ पहले केवल परस्पर बोलचाल में काम आती थी या उसमें साहित्य की रचना होती थी, वहीं अब प्रशासनिक कार्य भी हो रहे हैं। यही स्थिति हिन्दी की भी है। इस प्रकार हिन्दी सम्पर्क और राष्ट्रभाषा तो है ही, राजभाषा बनाकर इसे अतिरिक्त सम्मान प्रदान किया गया है।


title: सम्पर्क भाषा

text: आन्तरिक स्तर पर हिन्दी अपनी बोलियों के व्यवहारकर्ताओं के बीच सम्पर्क की स्थापना करती रही है और अब भी कर रही है, तथा बाह्य स्तर पर वह अन्य भारतीय भाषा भाषी समुदायों के मध्य एकमात्र सम्पर्क भाषा के रूप में उभर आई है जिसके अब विविध आयाम विकसित हो चुके हैं। कुल मिलाकर हिन्दी का वर्तमान गौरवपूर्ण है। उसकी भूमिका आज भी सामान्य-जन को जोड़ने में सभी भाषाओं की अपेक्षा सबसे अधिक कारगर है।


title: बचत

text: सामान्य अर्थों में बचत का अर्थ धन को संचित करने से है किन्तु अर्थशास्त्र में बचत का अर्थ मुद्रा को बैंक में रखने, पेंशन फंड में निवेश करने इत्यादि से लगाया जाता है। 'बचत' किसी भी अर्थव्यवस्था के विकास का आधार है । इसमें वृद्धि से निवेश में वृद्धि होगी जो कि उत्पादन में वृद्धि करेगा । फलतः अर्थव्यवस्था विकास करेगी ।


title: रामचन्द्र चन्द्रिका

text: रामचंद्रिका के नाम से विख्यात रामचंद्र चंद्रिका (रचनाकाल सन् १६०१ ई०) हिन्दी साहित्य के रीतिकाल के आरंभ के सुप्रसिद्ध कवि केशवदास रचित महाकाव्य है। उनचालीस प्रकाशों (सर्गों) में विभाजित इस महाकाव्य में कुल १७१७ छंद हैं। इसमें सुविदित भगवान राम की कथा ही वर्णित है, फिर भी यह अन्य रामायणों की तरह भक्तिप्रधान ग्रन्थ न होकर काव्य ग्रन्थ ही है।


title: रामचन्द्र चन्द्रिका

text: 'रामचंद्र चंद्रिका' केशवदास की सुप्रसिद्ध कृति है जो सामान्यतः 'रामचंद्रिका' कहलाती है। इसके रचनाकाल का स्पष्ट उल्लेख स्वयं कवि ने ग्रन्थारम्भ में किया है-


title: रामचन्द्र चन्द्रिका

text: इस प्रकार इसका रचनाकाल १६०१ ई० (सं० १६५८) है। इसके मूल पाठ का संस्करण लिथो छपाई में कन्हैयालाल राधेलाल, लखनऊ के द्वारा प्रकाशित हुआ था। इसकी जानकी प्रसाद कृत टीका वेंकटेश्वर प्रेस, मुंबई से सन १९०७ ई० में और नवलकिशोर प्रेस, लखनऊ से सन् १९१५ ई० में प्रकाशित हुई। लाला भगवानदीन की आधुनिक ढंग की हिन्दी टीका 'रामचंद्रिका' की सर्वाधिक प्रसिद्ध टीका रही है। दीन जी की टीकासहित 'रामचंद्र चंद्रिका' का पूर्वार्ध साहित्य सेवासदन, बनारस से तथा उत्तरार्ध साहित्य भूषण कार्यालय, बनारस से १९२३ ई० में प्रकाशित हुआ। लालाजी की टीका की पुनरावृत्तियाँ सन् १९२९ ई० से रामनारायण लाल बुकसेलर, प्रयाग द्वारा प्रकाशित होने लगीं। इसके मूल पाठ का एक प्रामाणिक संस्करण आचार्य विश्वनाथ प्रसाद मिश्र के संपादन में 'केशव-ग्रंथावली, भाग-2' के रूप में हिंदुस्तानी एकेडमी, इलाहाबाद से भी प्रकाशित हो चुका है।


title: रामचन्द्र चन्द्रिका

text: 'रामचंद्र चंद्रिका' ३९ प्रकाशों में कथा सूची सहित १७१७ छंदों में पूरा हुआ है। इन्ही कारणों की वजह से रामस्वरूप चतुर्वेदी जी ने इसे छन्दों का अजायब घर तक कह दिया है। आचार्य विश्वनाथ प्रसाद मिश्र के अनुसार यद्यपि इस में सुप्रसिद्ध रामकथा वर्णित है तथापि यह काव्य का ग्रंथ है, भक्ति का नहीं। केशव 'निंबार्क संप्रदाय' में दीक्षित होने के नाते राधा कृष्ण के उपासक थे, राम के नहीं। यद्यपि रामचंद्रिका रामकथा संबंधी महाकाव्य है फिर भी इस में वर्णित कथा वाल्मीकीय रामायण और रामचरितमानस से भिन्नता रखती है। हालाँकि कवि के उल्लेख के अनुसार इस महाकाव्य को रचने की प्रेरणा उन्हें आदिकवि वाल्मीकि से ही मिली। उन्होंने लिखा है कि


title: रामचन्द्र चन्द्रिका

text: इस के पूर्वार्ध की कथा वाल्मीकीय रामायण से कुछ-कुछ साम्य भी रखता है किंतु उत्तरार्ध में कवि की निजी उद्भावना एवं व्यवस्था ही प्रमुख है। इस काव्य के माध्यम से कवि का पांडित्य प्रदर्शित हुआ है। संवाद-योजना, अलंकार-योजना, छंद-योजना की दृष्टि से यह काव्य कवि के आचार्यत्व के कौशल को ही प्रस्तुत करता है। इसमें कवि ने सुसंबद्ध कथात्मक परंपरा को तोड़ दिया है। वस्तुतः उन्होंने इस ग्रंथ-रचना में प्रत्यक्ष सहयोग संस्कृत के 'प्रसन्नराघव', 'हनुमन्नाटक' आदि ग्रंथों से लिया है। 'कादम्बरी' का भी स्पष्ट प्रभाव है। नाटकों का आधार लेने से और कथा भाग छोड़ देने से संवाद के वक्ताओं के नाम इन्हें पद्य से पृथक रखने पड़े हैं। संवाद-योजना नाटकीय ढंग से की गयी है, इसलिए दृश्य काव्य के रूप में इसका उपयोग विशेष सरलता से हो सकता है। केशव के इस काव्यग्रंथ में भक्ति की प्रधानता न होते हुए भी राम को अवतारी माना गया है तथा अनेक स्थलों पर उनसे उपदेश दिलाया गया है। परिणामस्वरुप उपदेशात्मक अंश काफी हो गये हैं और काव्यत्व को क्षति पहुँची है।


title: रामचन्द्र चन्द्रिका

text: केशव को रीतिकाल का युगनिर्माता साहित्यकार तथा हिन्दी का प्रथम आचार्य कवि माना गया है। इस दृष्टि से रामचंद्रिका में भी आचार्यत्व की प्रबलता स्पष्ट दिखती है। शैली की दृष्टि से इसमें विविध प्रकार के छंदों के उदाहरण प्रस्तुत करने की प्रवृत्ति दिखाई पड़ती है। ऐसा जान पड़ता है कि कवि किसी को पिंगल की पद्धति सिखा रहे हों। रामचंद्रिका की भाषा संस्कृतप्रधान ब्रजभाषा है। संस्कृत शब्दों के अत्यधिक प्रयोग तथा अलंकार के चमत्कार के चक्कर में पड़ जाने से रचना बोझिल और क्लिष्ट हो गयी है। इस ग्रन्थ में कवि की सहृदयता से कहीं अधिक पाण्डित्य का प्रदर्शन प्रबल है। आचार्य विश्वनाथ प्रसाद मिश्र के शब्दों में निःसंदेह यह केशव के महान पाण्डित्य एवं आचार्यत्व को पूर्ण रूप से अभिव्यक्त करती है। प्राचीन हिन्दी साहित्य का मर्मज्ञ होने के लिए रामचंद्र चंद्रिका का अध्ययन निर्विवाद रुप से अनिवार्य है। हिन्दी साहित्य में इसका महत्त्वपूर्ण स्थान है। इसके कटु आलोचक भी इसके पठन-पाठन पर बल देते आये हैं।


title: स्टॉक

text: कारोबार एकक का स्टॉक या पूंजीगत स्टॉक उसके संस्थापकों द्वारा कारोबार में प्रदत्त मूल पूंजी या निवेश का प्रतिनिधित्व करता है। यह व्यापार के लेनदारों के लिए एक प्रतिभूति के रूप में कार्य करता है, चूंकि लेनदारों के लिए हानिकर रूप से उसे आहरित नहीं किया जा सकता है। स्टॉक संपत्ति और व्यवसाय की आस्तियों से अलग है जो मात्रा और मूल्य में उतार-चढ़ाव ला सकता है।


title: स्टॉक

text: एक व्यवसाय का स्टॉक शेयरों में विभाजित होता है, कारोबार के गठन के समय जिसका कुल घोषित किया जाना चाहिए. व्यापार में निवेश की गई कुल धनराशि के चलते, शेयर का एक निश्चित घोषित अंकित मूल्य होता है, जो सामान्यतः शेयर के सममूल्य के रूप में ज्ञात है। सममूल्य धनराशि का "de minimis" (न्यूनतम) है जो एक व्यवसाय जारी कर सकता है और कई अधिकार-क्षेत्रों में शेयरों को उस राशि पर बेच सकता है और यह वही मूल्य है जिसका प्रतिनिधित्व कारोबार के लेखांकन में पूंजी के रूप में किया जाता है। हालांकि, अन्य अधिकार-क्षेत्रों में शेयरों के साथ सममूल्य बिल्कुल संबद्ध नहीं हो सकता है। ऐसे स्टॉक को अक्सर सममूल्येतर स्टॉक कहा जाता है। शेयर कारोबार में स्वामित्व के एक अंश का प्रतिनिधित्व करते हैं। एक व्यापार विभिन्न प्रकार ("वर्ग") के शेयरों की घोषणा कर सकता है, जिनमें प्रत्येक के लिए विशिष्ट स्वामित्व नियम, विशेषाधिकार या शेयर मूल्य हो सकते हैं।


title: स्टॉक

text: शेयरों का स्वामित्व स्टॉक प्रमाण-पत्र के निर्गमन द्वारा प्रलेखित होता है। स्टॉक प्रमाण-पत्र एक कानूनी दस्तावेज है जो शेयरधारक के स्वामित्व में शेयरों की मात्रा और शेयरों के अन्य विशेषताएं, जैसे सममूल्य, यदि कोई हो तो, या शेयरों के वर्ग को निर्दिष्ट करता है।


title: स्टॉक

text: बहुवचन में प्रयुक्त, "स्टॉक्स" शब्द का प्रयोग अक्सर "शेयरों" के पर्याय के रूप में किया जाता है। परंपरावादियों की मांग है कि बहुवचन "स्टॉक्स" का इस्तेमाल केवल तब किया जाए जब एक से अधिक कंपनियों का हवाला दिया जा रहा हो, पर आजकल इसका जिक्र शायद ही होता है।


title: स्टॉक

text: यूनाइटेड किंगडम, दक्षिण अफ्रीका और ऑस्ट्रेलिया में, "स्टॉक" बिल्कुल अलग वित्तीय उपकरणों के लिए प्रयुक्त होता है, जैसे कि सरकारी बांड, या कम सामान्य, सभी प्रकार के विपणन-योग्य प्रतिभूतियों के लिए.


title: स्टॉक

text: स्टॉक आम तौर पर सामान्य स्टॉक या अधिमान्य स्टॉक के लिए शेयरों का रूप ले लेता है। स्वामित्व की एक इकाई के रूप में, सामान्य स्टॉक के साथ आम तौर पर मतदान का अधिकार होता है जिनका उपयोग कॉर्पोरेट फैसलों में किया जा सकता है। अधिमान्य स्टॉक सामान्य स्टॉक से इस अर्थ में अलग हैं कि उनमें सामान्यतः मताधिकार नहीं होता है, लेकिन अन्य शेयरधारकों को कोई लाभांश जारी करने से पूर्व एक निश्चित स्तर का लाभांश भुगतान पाने के लिए क़ानूनी रूप से वे हकदार हैं। परिवर्तनीय अधिमान्य स्टॉक ऐसा अधिमान्य स्टॉक है जिसमें धारक के लिए यह विकल्प शामिल है कि वह अधिमान्य शेयरों को एक निश्चित संख्या में सामान्य शेयरों में परिवर्तित कर सके, आम तौर पर एक पूर्वनिर्धारित दिनांक के बाद किसी भी समय. इस तरह के स्टॉक के शेयरों को "परिवर्तनीय अधिमान्य शेयर" (या ब्रिटेन में "परिवर्तनीय अधिमान्यता शेयर") कहा जाता है।


title: स्टॉक

text: नई इक्विटी के निर्गम में विशिष्ट कानूनी शर्तें जुड़ी हो सकती हैं जो उन्हें जारीकर्ता के पिछले निर्गमों से अलग करता है। सामान्य स्टॉक के कुछ शेयर बिना ठेठ मताधिकार के निर्गमित हो सकते हैं, उदाहरण के लिए, या कुछ विशेष शेयरों के साथ उन्हीं के प्रति अद्वितीय अधिकार हो सकते हैं और केवल कुछ पार्टियों को जारी कर सकते हैं। अक्सर, नए निर्गम जिन्हें प्रतिभूति शासी निकाय के पास पंजीकृत नहीं किया गया हो, कुछ समयावधि के लिए उनके पुनर्विक्रय को प्रतिबंधित किया जा सकता है।


title: स्टॉक

text: अधिमान्य स्टॉक संकर हो सकते हैं जिनके लिए मियादी प्रतिलाभ वाले बांड और सामान्य स्टॉक मताधिकार की विशेषताएं जुड़ी हो सकती हैं। उनके लिए सामान्य स्टॉक की तुलना में लाभांश के भुगतान में प्राथमिकता भी हो सकती है और सामान्य स्टॉक की तुलना में परिसमापन के समय वरीयता भी दी गई होगी. उनमें लाभांश-संचयन की अन्य विशेषताएं भी मौजूद हैं।


title: स्टॉक

text: स्टॉक व्युत्पन्न कोई भी वित्तीय उपकरण हो सकता है जिसका मूल्य अंतर्निहित स्टॉक के मूल्य पर आधारित होता है। वायदा और विकल्प स्टॉक पर मुख्य प्रकार के व्युत्पन्न हैं। अंतर्निहित सुरक्षा स्टॉक सूचकांक या व्यक्तिगत फ़र्म का स्टॉक हो सकता है, उदा. एकल-स्टॉक वायदा.


title: स्टॉक

text: स्टॉक वायदा अनुबंध हैं जहां खरीदार दीर्घकालिक है, अर्थात् अनुबंध परिपक्वता दिनांक को खरीदने का दायित्व लेता है और विक्रेता अल्पकालिक है, अर्थात् बेचने का दायित्व संभालता है। आम तौर पर स्टॉक सूचकांक वायदे सामान्य तरीके से नहीं, बल्कि नकद निपटान द्वारा वितरित किए जाते हैं।


title: स्टॉक

text: एक स्टॉक विकल्प विकल्प का एक वर्ग है। विशेष रूप से, एक मांग विकल्प एक निर्धारित मूल्य पर भविष्य में स्टॉक खरीदने का अधिकार (बाध्यता "नहीं") है और एक विक्रय विकल्प निर्धारित मूल्य पर भविष्य में स्टॉक बेचने का अधिकार है (बाध्यता "नहीं"). इस प्रकार, स्टॉक विकल्प का मूल्य, जिस अंतर्निहित स्टॉक का वह व्युत्पन्न है, उसकी प्रतिक्रिया पर परिवर्तित होता है। स्टॉक विकल्प का मूल्य लगाने की सबसे लोकप्रिय पद्धति है ब्लैक स्कोल्स मॉडल. कर्मचारियों को प्रदान किए गए मांग विकल्प के अतिरिक्त अधिकांश स्टॉक विकल्प अंतरणीय हैं।


title: स्टॉक

text: रोमन काल के दौरान, साम्राज्य ने पब्लिकानी नामक निजी समूहों को अपनी कई सेवाओं के अनुबंध सौंपे. पब्लिकानी में शेयरों को "सोकाइ" (बड़े सहकारी समितियों के लिए) और "पर्टिकुले" कहा जाता था, जो वर्तमान छोटी कंपनियों के ओवर-द-काउंटर शेयरों के अनुरूप थे। हालांकि इस काल के उपलब्ध अभिलेख अधूरे हैं, अपनी पुस्तक "डेविल टेक द हिंडमोस्ट" में एडवर्ड चांसलर कहते हैं कि ऐसा कुछ प्रमाण मौजूद है कि इन शेयरों में सट्टेबाज़ी तेज़ी से विस्तृत होती गई और शायद "स्टॉक" में सबसे पहला सट्टा बुलबुला सामने आया।


title: स्टॉक

text: मध्य युग के बाद स्टॉक के शेयरों को जारी करने वाली पहली कंपनी थी 1606 में डच ईस्ट इंडिया कंपनी. संयुक्त स्वामित्व के नवोन्मेष ने मध्य युग के बाद यूरोप की आर्थिक वृद्धि को बहुत-कुछ संभव बनाया. उदाहरण के लिए, जहाज़ों के निर्माण के लिए वित्तीय सहायता के लिए पूंजी एकत्रीकरण की तकनीक ने नीदरलैंड को एक जहाज़ी महाशक्ति बना दिया. संयुक्त-स्टॉक निगम के अंगीकरण से पहले, व्यापारी जहाज का निर्माण जैसा एक महंगा उद्यम का बीड़ा, केवल या बहुत अमीर व्यक्तियों या परिवारों द्वारा ही उठाया जा सकता था।


title: स्टॉक

text: आर्थिक इतिहासकार 1600 दशक के डच शेयर बाजार को विशेष रूप से दिलचस्प पाते हैं: स्टॉक वायदा सौदों का उपयोग, स्टॉक विकल्प, मंदडिया बिक्री, शेयरों की खरीदी के लिए ऋण का उपयोग, 1965 में सट्टेबाज़ी बुलबुले का फटना और फ़ैशन में परिवर्तन जो सामने आया और बाज़ार के साथ समय पर लौटा (इस मामले में वह गोटों की जगह शिरोवस्त्र था). डॉ॰ एडवर्ड स्ट्रींघम ने यह भी नोट किया कि सरकार द्वारा मंदडिया बिक्री जैसे तरीकों के खिलाफ़ क़ानून पारित करने के बावजूद, उनका उपयोग इस अवधि में जारी रहा. यह असामान्य है, क्योंकि यह दर्शाता है कि व्यक्तिगत पार्टियां क़ानूनी तौर पर अप्रयोज्य अनुबंधों को पूरा कर रही थीं और जिनमें पार्टियों को हानि पहुंच सकता था। स्ट्रिंघम यह तर्क देते हैं कि बिना सरकारी मंजूरी के ही अनुबंध बनाए और लागू किए जा रहे थे, इस मामले में, इसके विपरीत क़ानून के बावजूद.


title: स्टॉक

text: एक शेयरधारक (या "स्टॉकधारक") एक व्यक्ति या कंपनी (निगम सहित) है जो एक संयुक्त स्टॉक कंपनी में एक या अनेक स्टॉक के शेयरों का क़ानूनी तौर पर मालिक है। निजी और सार्वजनिक, दोनों व्यावसायिक कंपनियों के शेयरधारक होते हैं। शेयर बाजार में सूचीबद्ध कंपनियों से उम्मीद की जाती है कि वे शेयरधारक मूल्य में वृद्धि के लिए प्रयास करें.


title: स्टॉक

text: शेयरधारकों को स्टॉक के वर्ग के आधार पर विशेषाधिकार दिए जाते हैं, जिसमें निदेशक मंडल के चुनाव, कंपनी के आय वितरण में अंश का अधिकार, कंपनी द्वारा जारी नए शेयरों की खरीदी का अधिकार, कंपनी के परिसमापन के दौरान कंपनी की आस्तियों पर अधिकार जैसे मामलों में मतदान का अधिकार शामिल है। हालांकि, कंपनी की परिसंपत्तियों पर शेयरधारकों के अधिकार, कंपनी के लेनदारों के अधिकारों से अप्रधान हैं।


title: स्टॉक

text: शेयरधारकों को कुछ लोग हितधारकों का आंशिक सबसेट मानते हैं, जिसमें ऐसा कोई भी शामिल हो सकता है जिसका व्यावसायिक सत्ता में प्रत्यक्ष या अप्रत्यक्ष इक्विटी में रुचि हो या ग़ैर-लाभकारी संगठन में अर्थेतर दिलचस्पी रखने वाला कोई भी व्यक्ति. इस प्रकार संघीय हितधारकों में स्वैच्छिक अंशदाताओं को आह्वानित करना सामान्य हो सकता है, भले ही वे शेयरधारक ना हों.


title: स्टॉक

text: हालांकि कंपनी के निर्देशक और अधिकारी शेयरधारकों के सर्वोत्तम हितों के अनुकूल काम करने के लिए न्यासीय कर्तव्यों से बद्ध हैं, सामान्यतः शेयरधारकों की खुद की एक दूसरे के प्रति ऐसी कोई ड्यूटी नहीं है।


title: स्टॉक

text: तथापि, कुछ असामान्य मामलों में, कुछ अदालतें शेयरधारकों के बीच ऐसे कर्तव्य समाविष्ट करने के लिए तैयार हैं। उदाहरण के लिए, संयुक्त राज्य अमेरिका के कैलिफोर्निया में घनिष्ठ रूप से जुड़े निगमों के बहुसंख्यक शेयरधारकों का कर्तव्य है कि अल्पसंख्यक शेयरधारकों द्वारा धारित शेयरों के मूल्य को नष्ट ना करें.


title: स्टॉक

text: अक्सर बड़े शेयरधारक (स्वामित्व वाली कंपनियों की प्रतिशतता के अनुसार) म्युचुअल फंड होते हैं और, विशेषतः, निष्क्रिय रूप से विनिमय-कारोबार निधियों को प्रबंधित करते हैं।


title: स्टॉक

text: एक कंपनी के मालिक कंपनी के भीतर नई परियोजनाओं में निवेश के लिए अतिरिक्त पूंजी चाह सकते हैं। वे अपने निजी इस्तेमाल के लिए पूंजी को मुक्त करते हुए, अपनी शेयर पूंजी को कम करना भी चाह सकते हैं।


title: स्टॉक

text: शेयरों को बेच कर, वे कई आंशिक-स्वामियों को कंपनी का अंश या पूरा हिस्सा बेच सकते हैं। एक शेयर की खरीद उस शेयर के मालिक को अक्षरशः कंपनी के स्वामित्व में हिस्सेदारी, निर्णय लेने की शक्ति में अंश, संभाव्य रूप से लाभों का अंश दिलाती है, जिसे कंपनी लाभांश के रूप में जारी करेगी.


title: स्टॉक

text: एक सार्वजनिक व्यावसायिक कारोबार निगम के सामान्य मामले में, जहां हज़ारों शेयरधारक हो सकते हैं, यह अव्यावहारिक होगा कि कंपनी चलाने के लिए अपेक्षित दैनिक निर्णयों में सभी लोग भाग लें. इस प्रकार, शेयरधारक कंपनी के निदेशक मंडल के सदस्यों के चुनाव में अपने शेयरों को वोटों के रूप में उपयोग करेंगे.


title: स्टॉक

text: एक विशिष्ट मामले में, प्रत्येक शेयर एक वोट के समान है। लेकिन निगम, विभिन्न वर्ग के शेयर जारी कर सकते हैं, जिसके मताधिकार अलग हो सकते हैं। अधिकांश शेयरों का स्वामित्व अन्य शेयरधारकों को मतदान में पराजित कर सकता है-प्रभावी नियंत्रण बहुसंख्यक शेयरधारकों (या सहमति से काम करने वाले शेयरधारकों) के कब्जे में रहता है। इस तरह अक्सर कंपनी के मूल मालिकों के पास फिर भी कंपनी का नियंत्रण रहता है।


title: स्टॉक

text: हालांकि 50% शेयरों का स्वामित्व, एक कंपनी के 50% स्वामित्व में परिणत नहीं होता है, तथापि यह शेयरधारक को कंपनी के भवन, उपकरण, सामग्री, या अन्य संपत्ति के उपयोग का अधिकार नहीं देता है। ऐसा इसलिए है कि कंपनी को एक कानूनी व्यक्ति माना जाता है, इस प्रकार वह अपनी सभी परिसंपत्तियों का मालिक है। यह बीमा जैसे क्षेत्रों में महत्वपूर्ण है, जो मुख्य शेयरधारक नहीं, अपितु कंपनी के नाम पर होनी चाहिए.


title: स्टॉक

text: अधिकांश देशों में, निदेशक मंडल और कंपनी के प्रबंधकों की न्यासीय जिम्मेदारी है कि अपने स्टेकधारकों के हित में कंपनी चलाएं. फिर भी, जैसा कि मार्टिन व्हिटमेन लिखते हैं:


title: स्टॉक

text: हालांकि निदेशक मंडल द्वारा कंपनी चलाया जाता है, कंपनी की नीति पर शेयरधारक का कुछ प्रभाव होता है, क्योंकि शेयरधारक ही निदेशक मंडल का चुनाव करते हैं। प्रत्येक शेयरधारक के पास आम तौर पर उसके स्वामित्व वाले शेयरों की प्रतिशतता के बराबर मत प्रतिशत होते हैं। अतः जब तक शेयरधारक सहमत हैं कि प्रबंधन (एजेंट) का निष्पादन खराब है, नए निदेशक मंडल का चुनाव कर सकते हैं जो नए प्रबंधन दल को रख सकता है। व्यवहार में, हालांकि, सही मायने में चुनाव लड़ने वाले मंडल दुर्लभ हैं। आम तौर पर मंडल के उम्मीदवारों को अंदरूनी सूत्र या स्वयं निदेशक मंडल नामित करते हैं और स्टॉक की एक पर्याप्त राशि अंदरूनी सूत्रों द्वारा धारित और वोट दी जाती है।


title: स्टॉक

text: शेयरों के स्वामित्व का मतलब देनदारियों की जिम्मेदारी नहीं है। यदि एक कंपनी दिवालिया हो जाता है और उसके द्वारा ऋणों की चूक हुई है, तो शेयरधारक किसी भी तरह से जिम्मेदार नहीं हैं। तथापि, आस्तियों को नकद में परिवर्तित करते हुए प्राप्त राशि का उपयोग ऋणों की चुकौती के लिए किया जाएगा, ताकि शेयरधारकों को कोई पैसा नहीं मिलेगा जब तक कि सभी लेनदारों को पैसे चुकाए गए हों (अक्सर शेयरधारकों को कुछ नहीं मिलता है).


title: स्टॉक

text: कंपनी के स्टॉक की बिक्री द्वारा कंपनी का वित्तपोषण इक्विटी वित्तपोषण के रूप में जाना जाता है। वैकल्पिक रूप से, ऋण वित्तपोषण (उदाहरण के लिए बांड निर्गमन) द्वारा कंपनी के स्वामित्व के शेयरों को देने से बचा जा सकता है। अनधिकृत वित्तपोषण जो व्यापार वित्तपोषण के रूप में जाना जाता है आम तौर पर कंपनी की कार्यशील पूंजी (दैनंदिन संचालन ज़रूरतें) का प्रमुख अंश उपलब्ध कराती है।


title: स्टॉक

text: एक कंपनी के शेयरों को जब तक कि अन्यथा निषिद्ध ना हों, सामान्य तौर पर शेयरधारकों से अन्य पक्षों को बिक्री या अन्य तंत्रों के ज़रिए हस्तांतरित किया जाता है। कई अधिकार क्षेत्रों ने ऐसे अंतरणों को शासित करने वाले कानूनों और विनियमों को स्थापित किया है, खासकर यदि जारीकर्ता सार्वजनिक कारोबार इकाई है।


title: स्टॉक

text: स्टॉकधारकों द्वारा अपने शेयर बेचने की इच्छा के फलस्वरूप शेयर बाज़ार की स्थापना हुई है। शेयर बाजार एक ऐसा संगठन है जो शेयरों और अन्य व्युत्पन्नों तथा वित्तीय उत्पादों के लेन-देन के लिए बाज़ार उपलब्ध कराता है। आजकल, स्टॉक ब्रोकर द्वारा निवेशक का प्रतिनिधित्व किया जाता है, जो शेयर बाज़ार में आम तौर पर व्यापक कंपनियों के शेयर को खरीदते और बेचते हैं। एक कंपनी विशिष्ट शेयर बाज़ार की सूचीकरण अपेक्षाओं की पूर्ति और पालन द्वारा शेयर बाज़ार में अपने शेयरों को सूचीबद्ध कर सकती है। संयुक्त राज्य अमेरिका में, अंतर-बाज़ार उद्धरण प्रणाली के माध्यम से, एक शेयर बाज़ार में सूचीबद्ध स्टॉक अन्य सहभागी शेयर बाज़ारों में खरीदी या बेची जा सकती है, जिसमें आर्किपेलागो या इन्स्टिनेट जैसे इलेक्ट्रॉनिक कम्यूनिकेशन नेटवर्क (ECNs) भी शामिल हैं।


title: स्टॉक

text: कई बड़ी गैर-अमेरिकी कंपनियां अपने निवेशक आधार के व्यापक बनाने की दृष्टि से, अपने स्वदेश के शेयर बाज़ारों के अलावा, अमेरिकी शेयर बाज़ार में सूचीबद्ध कराने का चयन करती हैं। इन कंपनियों के लिए ज़रूरी है कि वे अमेरिका के एक बैंक में शेयरों का एक खंड बनाए रखें, जो आम तौर पर उनकी पूंजी का एक निश्चित प्रतिशत होता है। इस आधार पर, शेयर पूंजी धारक बैंक अमेरिकी निक्षेपागार शेयरों की स्थापना करती है और व्यापारी द्वारा हासिल प्रत्येक शेयर के लिए अमेरिकी निक्षेपागार रसीद (ADR) जारी करती है। इसी तरह, कई बड़ी अमेरिकी कंपनियां विदेश में पूंजी जुटाने के लिए, विदेशी शेयर बाजारों में अपने शेयरों को सूचीबद्ध कराती हैं।


title: स्टॉक

text: छोटी कंपनियां जो पात्र नहीं हैं और प्रमुख शेयर बाज़ारों की सूचीकरण अपेक्षाओं की पूर्ति नहीं कर पाती, एक ऑफ़-एक्सचेंज तंत्र द्वारा, जिसमें पार्टियों के बीच सीधे कारोबार होता है, "काउंटर पर" (OTC) लेन-देन कर सकती हैं। संयुक्त राज्य में प्रमुख OTC बाज़ार हैं इलेक्ट्रॉनिक कोटेशन सिस्टम्स OTC बुलेटिन बोर्ड (OTCBB) और पिंक OTC बाज़ार ("पिंक शीट"), जहां व्यक्तिगत खुदरा निवेशकों का भी प्रतिनिधित्व ब्रोकरेज फ़र्म द्वारा होता है और सूचीबद्ध की जाने वाली कंपनी के लिए उद्धरण सेवा अपेक्षाएं भी बहुत कम हैं। दिवालिया कार्यवाही वाली कंपनियों के शेयर आम तौर पर शेयर बाज़ार से स्टॉक के सूची से हटाए जाने के बाद, इन उद्धरण सेवाओं द्वारा सूचीबद्ध किए जाते हैं।


title: स्टॉक

text: स्टॉक खरीदने और वित्तपोषण के विभिन्न तरीके मौजूद हैं। सबसे आम उपाय है शेयर दलाल के माध्यम से. चाहे वे पूर्ण सेवा हों या बट्टा दलाल, वे एक विक्रेता से खरीदार के लिए स्टॉक के अंतरण की व्यवस्था करते हैं। अधिकांश व्यापार वास्तव में एक शेयर बाज़ार में सूचीबद्ध दलालों के माध्यम से किया जाता है।


title: स्टॉक

text: चयन के लिए पूर्ण सेवा दलाल या बट्टा दलाल जैसे कई अलग शेयर दलाल मौजूद हैं। पूर्ण सेवा दलाल आम तौर पर व्यापार के प्रति अधिक शुल्क वसूलते हैं, लेकिन निवेश सलाह या अधिक व्यक्तिगत सेवा देते हैं; बट्टा दलाल निवेश संबंधी बहुत कम सलाह या कोई सलाह नहीं देते हैं, पर व्यापार के लिए कम शुल्क लेते हैं। एक अन्य प्रकार का दलाल एक बैंक या क्रेडिट यूनियन हो सकता है जिनके पास पूर्ण सेवा या बट्टा दलाल सौदे का सेट-अप होता है।


title: स्टॉक

text: दलाल के माध्यम से शेयर खरीदने के अलावा भी अन्य तरीक़े मौजूद हैं। एक ज़रिया है कंपनी से ही सीधे खरीदी. यदि कम से कम एक शेयर का स्वामित्व है, तो अधिकांश कंपनियां उनके निवेशक संबंध विभागों के ज़रिए सीधे कंपनी से शेयरों की खरीदी अनुमत करती है। तथापि, कंपनी के स्टॉक का प्रारंभिक शेयर एक नियमित शेयर दलाल के माध्यम से प्राप्त करना होगा. कंपनी में स्टॉक खरीदने का एक और तरीक़ा है प्रत्यक्ष सार्वजनिक वितरण प्रस्ताव, जो सामान्यतः कंपनी द्वारा ही बेचे जाते हैं। एक प्रत्यक्ष सार्वजनिक पेशकश एक प्रारंभिक सार्वजनिक वितरण प्रस्ताव है जिसमें आम तौर पर बिना दलालों की सहायता के, कंपनी से सीधे स्टॉक की खरीदी की जाती है।


title: स्टॉक

text: जहां तक स्टॉक की खरीदी के वित्तपोषण की बात है, दो तरीक़े मौजूद हैं: पैसे देकर स्टॉक की खरीदी जो संप्रति खरीदार के स्वामित्व में है, या मार्जिन पर स्टॉक की खरीदी द्वारा. मार्जिन पर स्टॉक की खरीदी का मतलब है उसी खाते में स्टॉक के प्रति उधार लिए गए पैसों से स्टॉक की खरीदी. ये स्टॉक, या संपार्श्विक यह गारंटी देते हैं कि खरीदार ऋण चुका सकता है; अन्यथा, शेयर दलाल को उधार ली गई राशि की चुकौती के लिए स्टॉक (संपार्श्विक) को बेचने का अधिकार होता है। यदि शेयर मूल्य अपेक्षित मार्जिन से नीचे आ जाता है, तो वह खाते में स्टॉक के मूल्य का कम से कम 50% बेच सकता है। मार्जिन पर ख़रीदना उसी तरह काम करता है जैसे कार या घर खरीदने के लिए, संपार्श्विक के रूप में कार या घर का इस्तेमाल करते हुए पैसे उधार लेना. इसके अलावा, ऋण निःशुल्क नहीं है, दलाल आम तौर पर 8-10% ब्याज लेता है।


title: स्टॉक

text: शेयर बेचना व्यवहारतः शेयर खरीदने के समान ही है। सामान्यतया, निवेशक कम दाम में खरीदना और अधिक दाम में बेचना चाहता है, यदि उस क्रम में नहीं (मंदडिया बिक्री); हालांकि एक निवेशक को हानि उठाते हुए बेचने के लिए असंख्य कारण प्रेरित कर सकते हैं, उदा. और अधिक नुक्सान से बचने के लिए.


title: स्टॉक

text: शेयर की खरीद के समान ही, विक्रेता से खरीदार को स्टॉक के अंतरण की व्यवस्था हेतु दलाल के प्रयासों के लिए लेन-देन शुल्क लगता है। यह शुल्क दलाली के प्रकार, पूर्ण सेवा या बट्टा लेन-देन पर निर्भर करते हुए, ज़्यादा या कम हो सकता है।


title: स्टॉक

text: लेन - देन होने के बाद, विक्रेता सभी पैसे का हकदार है। विक्रय का महत्वपूर्ण अंश है आय के बारे में खोज ख़बर रखना. महत्वपूर्ण बात है कि जिस अधिकार-क्षेत्र में शेयर बेचे जाते हैं, वहां अतिरिक्त आगम राशि, यदि कोई हो तो, जो लागत आधार से ज़्यादा हों, उस पर पूंजी लाभ कर का भुगतान करना होगा.


title: स्टॉक

text: शेयर की कीमत में मांग और आपूर्ति के मूल सिद्धांत के कारण उतार-चढ़ाव आता है। बाजार में सभी वस्तुओं की तरह, शेयर की कीमत मांग के प्रति संवेदनशील है। तथापि, किसी विशिष्ट स्टॉक के लिए मांग को प्रभावित करने वाले कई कारक मौजूद हैं। मौलिक विश्लेषण और तकनीकी विश्लेषण का क्षेत्र मूल्य परिवर्तन लाने वाले बाज़ार परिस्थितियों को समझने का प्रयास करते हैं, या भावी मूल्य स्तरों का पूर्वानुमान लगाते हैं। हाल ही का एक अध्ययन दर्शाता है कि अमेरिकी ग्राहक संतुष्टि सूचकांक (ACSI) द्वारा मापे गए अनुसार ग्राहकों की संतुष्टि, शेयर के बाजार मूल्य से विशेषतः सह-संबद्ध है। शेयर की कीमत विश्लेषक द्वारा कंपनी के व्यापार पूर्वानुमान और कंपनी के सामान्य बाज़ार खंड के लिए दृष्टिकोण से प्रभावित हो सकती है।


title: स्टॉक

text: किसी भी समय, किसी इक्विटी का मूल्य दरअसल आपूर्ति और मांग का परिणाम है। आपूर्ति किसी निश्चित समय पर बिक्री के लिए प्रस्तुत शेयरों की संख्या है। मांग बिल्कुल उसी समय निवेशक द्वारा खरीदने की इच्छा वाले शेयरों की संख्या है। शेयर की कीमत संतुलन हासिल करने और उसे बनाए रखने के लिए बदलती रहती है।


title: स्टॉक

text: जब भावी खरीदारों की संख्या विक्रेताओं की संख्या से अधिक हो, तो मूल्य बढ़ता है। अंततः, उच्च विक्रय मूल्य से आकर्षित विक्रेता बाज़ार में प्रवेश करते हैं और/या खरीदार बाहर जाते हैं, जिससे खरीदारों और विक्रेताओं के बीच संतुलन हासिल होता है। जब विक्रेताओं की संख्या खरीदारों की संख्या से कम होती है, तो मूल्य गिर जाता है। अंततः खरीदार प्रवेश करते हैं और/या विक्रेता चले जाते हैं, दुबारा संतुलन हासिल होता है।


title: स्टॉक

text: इस प्रकार, किसी निश्चित समय पर कंपनी के शेयर का मूल्य सभी निवेशकों द्वारा अपने पैसों के साथ मतदान द्वारा निर्धारित होता है। अगर अधिक निवेशक शेयर चाहते हैं और अधिक भुगतान करने को तैयार हैं, तो कीमत बढ़ जाएगी. यदि अधिक निवेशक शेयर बेच रहे हों और वहां पर्याप्त खरीदार नहीं हैं, तो मूल्य में गिरावट आएगी.


title: स्टॉक

text: बेशक, यह स्पष्ट नहीं करता है कि लोग कैसे अधिकतम मूल्य का निर्णय लेते हैं जिस पर वे खरीदना चाहते हैं या न्यूनतम मूल्य, जिस पर वे बेचने के लिए तैयार हैं। व्यावसायिक निवेश के दायरे में कुशल बाजार परिकल्पना (EMH) की लोकप्रियता जारी है, हालांकि शैक्षणिक और व्यावसायिक क्षेत्रों में इस सिद्धांत पर व्यापक रूप से संदेह प्रकट किया गया है। संक्षेप में, EMH कहता है कि समग्रतः निवेश (Stdev द्वारा भारित) तर्कसंगत है; कि किसी निश्चित क्षण में शेयर की कीमत ज्ञात जानकारी के तर्कसंगत मूल्यांकन का प्रतिनिधित्व करता है, जिसका कंपनी के भावी मूल्य को प्रभावित कर सकता है; और यह कि इक्विटी के शेयर मूल्य "कुशलतापूर्वक" निर्धारित किए गए हैं, तात्पर्य यह कि निश्चित समय पर जितनी अच्छी तरह ज्ञात हो सके वे स्टॉक के प्रत्याशित मूल्य का सटीक प्रतिनिधित्व करते हैं। दूसरे शब्दों में, कीमतें बट्टा प्रत्याशित भावी नकद प्रवाह का परिणाम हैं।


title: स्टॉक

text: EMH मॉडल के, अगर सही है, तो कम से कम दो दिलचस्प परिणाम हैं। पहला, क्योंकि वित्तीय जोखिम का अनुमान लगाया जाता है ताकि प्रत्याशित मूल्य पर कम से कम छोटा प्रीमियम आवश्यक हो, इक्विटी पर लाभ के लिए, गैर-इक्विटी निवेशों से उपलब्ध लाभ से कुछ अधिक प्रत्याशा की जा सकती है: यदि नहीं, तो वही तर्कसंगत गणना इक्विटी निवेशकों को अपने इन सुरक्षित गैर-इक्विटी निवेशों को स्थानांतरित करने के लिए प्रेरित करेगी जिनसे कम जोखिम पर उतना ही या उससे बेहतर लाभ की उम्मीद की जा सकती है। दूसरा, क्योंकि हर निश्चित समय में शेयर की कीमत प्रत्याशित मूल्य का "कुशल" प्रतिबिंब है, तो—प्रत्याशित लाभ के वक्र के सापेक्ष—मूल्य समय के साथ उभरने वाली सूचना (अनियमित) द्वारा निर्धारित, यादृच्छिक चाल का पालन करेंगे. इसलिए पेशेवर इक्विटी निवेशक अपने प्रतिद्वंद्वियों के मुकाबले (मुख्यतः अन्य पेशेवर निवेशक) फ़ायदा हासिल करने के लिए, उभरते सूचना प्रवाह (समाचार) को अधिक बुद्धिमानी के साथ समझते हुए, खुद को मौलिक सूचना के प्रवाह में डुबो देते हैं।


title: स्टॉक

text: EMH मॉडल इक्विटी मूल्य निर्धारण की प्रक्रिया का पूर्ण विवरण देता प्रतीत नहीं होता है। उदाहरण के लिए, EMH द्वारा संकेत दिए जाने की तुलना में शेयर बाजार अधिक अस्थिर हैं। हाल के वर्षों में यह स्वीकार किया गया है कि शेयर बाजार पूरी तरह सक्षम नहीं हैं, शायद खासकर उभरते बाजारों या अन्य बाजारों में जहां अच्छी तरह से वाकिफ़ पेशेवर निवेशकों का प्रभुत्व नहीं है।


title: स्टॉक

text: शेयर मूल्य निर्धारण का एक और सिद्धांत व्यवहार वित्त के क्षेत्र से आता है। व्यवहार वित्त के अनुसार, मनुष्य अक्सर तर्कहीन निर्णय करते हैं— खासकर, प्रतिभूतियों की खरीद और बिक्री से संबंधित—परिणामों के भय और ग़लत समझ के आधार पर. प्रतिभूतियों का तर्कहीन व्यापार अक्सर प्रतिभूतियों की कीमतों को तैयार करता है, जो तर्कसंगत, बुनियादी क़ीमत मूल्यांकनों से भिन्न होते हैं। उदाहरण के लिए, 1990 दशक के अंत में प्रौद्योगिकी बुलबुले के दौरान (जिसका 2000-2002 के डॉट-कॉम प्रस्फोट ने अनुसरण किया), प्रौद्योगिकी कंपनियों ने अक्सर किसी तर्कसंगत मूल्य से परे बोली लगाई, जो कि आम तौर पर "महान मूर्ख सिद्धांत" के रूप में जाना जाता है। "महान मूर्ख सिद्धांत" के अनुसार, इक्विटी में लाभ कमाने का प्रमुख तरीक़ा अन्य निवेशक को बिक्री के द्वारा है, ऐसे प्रतिभूतियों का चयन करना चाहिए जिसके बारे में यह विश्वास हो कि भविष्य में कोई और उन्हें ऊंची क़ीमत पर आंकेगा, बिना इस बात के किसी आधार के कि अन्य पार्टी ऊंची क़ीमत देने का इच्छुक है।


title: स्टॉक

text: जब कंपनियां एक से अधिक शेयर बाज़ार में स्टॉक की पेशकश द्वारा पूंजी जुटाती है, विभिन्न शेयर बाज़ारों में शेयरों के मूल्यांकन में विसंगतियों की गुंजाईश रहती है। ऐसी विसंगतियों के बारे में जानकारी रखने वाला एक दूरदर्शी निवेशक उनके संभाव्य अभिसरण की प्रत्याशा में निवेश करेगा, जो अंतरपणन व्यापार के रूप से जाना जाता है। इलेक्ट्रॉनिक ट्रेडिंग के परिणामस्वरूप व्यापक मूल्य पारदर्शिता (कुशल बाज़ार परिकल्पना) उभरी है और ये विसंगतियां, यदि वे मौजूद हों तो, अल्पकालिक हैं और जल्द ही संतुलित हो जाती हैं।


title: भगत सिंह कोश्यारी

text: भगत सिंह कोश्यारी भारतीय राजनीति में उत्तर भारत का एक परिचित नाम है, वे वर्तमान महाराष्ट्र के राज्यपाल हैं। जो भारतीय जनता पार्टी से सम्बधित एक भारतीय राजनीतिज्ञ हैं। वे उत्तराखण्ड राज्य


title: भगत सिंह कोश्यारी

text: के द्वितीय सफल मुख्यमन्त्री तथा उत्तराखण्ड विधानसभा में 2002 से 2007 तक विपक्ष के शीर्ष नेता रह चुके हैं। 31 अगस्त 2019 को श्री भगत सिंह कोश्यारी को महाराष्ट्र का राज्यपाल बनाया गया।


title: भगत सिंह कोश्यारी

text: भगत सिंह कोश्यारी का जन्म १७ जून १९४२ को उत्तराखण्ड के कुमांऊँ क्षेत्र के बागेश्वर जिले के कपकोट ब्लाक केे एक गॉंव में हुआ था। उन्होंने अपनी प्रारम्भिक शिक्षा अल्मोड़ा में पूरी की और उसके पश्चात उन्होंने आगरा विश्वविद्यालय से अंग्रेज़ी साहित्य में आचार्य की उपाधि प्राप्त की।


title: भगत सिंह कोश्यारी

text: कोश्यारीजी का राजनैतिक जीवन का प्रारम्भ शिक्षणकाल के दौरान ही प्रारम्भ हो गया था। शिक्षणकाल में ही अपने जीवन को राष्ट्रीय स्वयंसेवक संघ के लिये समर्पित कर चुके हैं। वर्ष २००५-२००७ के बीच वे भारतीय जनता पार्टी के उत्तराखण्ड राज्य प्रमुख थे। उस समय मतबर सिंह कण्डारी विपक्ष के नेता थे।


title: भगत सिंह कोश्यारी

text: वे राष्ट्रीय स्वयंसेवक संघ से जुड़े। १९७७ में आपातकाल के समय उन्होंने विरोध किया और उन्हें बंदी बनाया गया। वर्ष २००० में उन्हें नए बने राज्य उत्तरांचल (अब उत्तराखण्ड) का ऊर्जा, सिंचाई, कानून और विधायी मामलों का मंत्री नियुक्त किया गया। २००१ में वे नित्यानन्द स्वामी के स्थान पर मुख्यमंत्री बने। उन्होंने उत्तराखण्ड में भाजपा के राज्य अध्यक्ष का भी पदभार सम्भाला। २००२ के राज्य विधानसभअ चुनावों में अपने दल की हार के पश्चात उन्होंने मुख्यमंत्री का पदत्याग किया और उत्तरांचल विधानसभा में विपक्ष के नेता बने।


title: भगत सिंह कोश्यारी

text: वर्ष २००७ के राज्य विधानसभा चुनावों में में भाजपा की जीत के पश्चात भी उन्हें मुख्यमंत्री न बनाकर उनके प्रमुख प्रतिद्वन्दी मेजर जनरल भुवन चन्द्र खण्डूरी को मुख्यमंत्री बनाया गया। मीडिया रिपोर्टों के अनुसार भाजपा के केन्द्रीय नेतृत्व को उनकी प्रशासनिक योग्यता पर विश्वास नहीं था जबकि उन्हें संघ और अधिसंख्य विधायकों का समर्थन प्राप्त था। अब वे राज्यसभा के सदस्य हैं।


title: भगत सिंह कोश्यारी

text: उत्तराखंड के 2002 में विधानसभा चुनाव में बीजेपी के हार जाने के बाद कोश्यारी ने 2002 से 2007 तक विधानसभा में नेता विपक्ष की जिम्मेदारी संभाली. इसके बाद उन्होंने 2007 से 2009 तक भाजपा के प्रदेश अध्यक्ष की जिम्मेदारी संभाली, इसी दौरान 2007 में बीजेपी की उत्तराखंड की सत्ता में वापसी हुई. लेकिन पार्टी ने उन्हें मुख्यमंत्री नहीं बनाया. इसके बाद पार्टी वह 2008 से 2014 तक उत्तराखंड से राज्यसभा के सदस्य चुने गए थे. 2014 में बीजेपी ने नैनीताल सीट संसदीय सीट से उन्हें मैदान में उतारा और वह जीतकर पहली बार लोकसभा सदस्य चुने गए, लेकिन 2019 में पार्टी ने उन्हें टिकट नहीं दिया. आरएसएस से भगत सिंह कोश्यारी की काफी नजदीकी होने के चलते मोदी सरकार ने उन्हें महाराष्ट्र के राज्यपाल की जिम्मेदारी सौंपी है.


title: गहमर

text: गहमर उत्तर प्रदेश के गाजीपुर जिले का एक गाँव है। यह गाँव भारत का सबसे बड़ा गाँव है। यह एशिया महाद्वीप का सबसे बड़ा गांव है | यह पटना और मुगलसराय रेल मार्ग पर स्थित है |


title: गहमर

text: 1. इस गांव के करीब 10 हजार लोग इंडि‍यन आर्मी में जवान से लेकर कर्नल तक हैं, जबकि 14 हजार से ज्यादा भूतपूर्व सैनिक हैं।


title: गहमर

text: 3. गांव गाजीपुर से 40 किलोमीटर की दूरी पर स्थित है। गहमर में एक रेलवे स्टेशन भी है, जो पटना और मुगलसराय से जुड़ा हुआ है।


title: गहमर

text: 6. प्रथम और द्वितीय विश्वयुद्ध हो या 1965 और 1971 के युद्ध या फिर कारगिल की लड़ाई, सब में यहां के फौजियों ने बढ़-चढ़कर हिस्सा लिया।


title: गहमर

text: 7. विश्वयुद्ध के समय अंग्रेजों की फौज में गहमर के 228 सैनिक शामिल थे, जिनमें 21 मारे गए थे। इनकी याद में गहमर में एक शिलालेख लगा हुआ है।


title: गहमर

text: 8. गहमर के भूतपूर्व सैनिकों ने पूर्व सैनिक सेवा समिति नामक संस्था बनाई है। गांव के युवक गांव से कुछ दूरी पर गंगा तट पर स्थित मठिया चौक पर सुबह-शाम सेना की तैयारी करते नजर आ जाते हैं।


title: गहमर

text: 9. इंडियन आर्मी गहमर में ही भर्ती शिविर लगाया करती थी, लेकिन 1986 में इसको किसी कारण से बंद कर दिया गया।


title: गहमर

text: 10. सैनिकों की भारी संख्या को देखते हुए भारतीय सेना ने गांव के लोगों के लिए सैनिक कैंटीन की भी सुविधा उपलब्ध कराई थी। जिसके लिए वाराणसी आर्मी कैंटीन से सामान हर महीने में गहमर गांव में भेजा जाता था, लेकिन पिछले कई सालों से यह सेवा बंद चल रही है।


title: गहमर

text: 11.यहां की जनसंख्या लगभग 1 लाख 20 हजार से भी अधिक है। वर्तमान समय में 2 लाख से भी अधिक जनसंख्या है। जबकि यहां से 50% से भी अधिक लोग दुसरे शहर में स्थित है।


title: सेण्ट्रल बैंक ऑफ़ इण्डिया

text: सेन्ट्रल बैंक ऑफ इंडिया (अंग्रेजी: Central Bank of India) भारत में सार्वजनिक क्षेत्र का प्रमुख बैंक है जिसकी स्थापना स्वदेशी आन्दोलन से प्रभावित होकर एक पारसी बैंकर सर सोराबजी पोचखानवाला द्वारा 1911 में की गयी थी। इसे पहला भारतीय वाणिज्यिक बैंक होने का गौरव भी प्राप्त है जिसका पूर्ण स्वामित्व और प्रबन्धन स्थापना के समय भारतीयों के हाथ में था।


title: सेण्ट्रल बैंक ऑफ़ इण्डिया

text: सेण्ट्रल बैंक ऑफ़ इण्डिया सही अर्थों में स्वदेशी बैंक है जिसके पहले अध्यक्ष फिरोजशाह मेहता थे। सोराबजी पोचखानवाला इस बैंक की स्थापना से इतने गौरवान्वित हुए कि उन्होंने सेण्ट्रल बैंक को राष्ट्र की सम्पत्ति घोषित कर दिया। उन्होंने यह भी कहा कि सेण्ट्रल बैंक जनता के विश्वास पर टिका है और यह जनता का अपना बैंक है।


title: सेण्ट्रल बैंक ऑफ़ इण्डिया

text: पिछले एक सौ से अधिक वर्षों के इतिहास में बैंक ने कई उतार चढाव देखे और अनगिनत चुनौतियों का सामना किया। बैंक ने प्रत्येक आशंका को सफलता पूर्वक व्यावसायिक अवसर में बदला और बैंकिंग उद्योग में अपने समकक्षों से उत्कृष्ट रहा।


title: सेण्ट्रल बैंक ऑफ़ इण्डिया

text: सेण्ट्रल बैंक ने कई अभिनव और अनुपम बैंकिंग गतिविधियों का शुभारम्भ किया। ऐसी ही कुछ सेवाओं का संक्षिप्त विवरण इस प्रकार है:


title: सेण्ट्रल बैंक ऑफ़ इण्डिया

text: वर्ष 1969 में बैंक का राष्ट्रीयकरण होने के बाद भी सेण्ट्रल बैंक ने विभिन्न अभिनव बैंकिंग सेवाएँ आरम्भ कीं जिनमें प्रमुख हैं:


title: सेण्ट्रल बैंक ऑफ़ इण्डिया

text: इसके साथ ही, भारतीय रिजर्व बैंक और भारत सरकार के दिशानिर्देशों के अनुरूप कृषि तथा लघु उद्योग जैसे प्रमुख क्षेत्रों के साथ-साथ मध्यम एवं बड़े उद्योगों को प्रोत्साहित करने में सेण्ट्रल बैंक लगातार सक्रिय भूमिका निभाता रहा है। शिक्षित युवाओं में रोजगार को प्रोत्साहित करने के लिए बैंक ने कई स्वरोजगार योजनाएँ भी आरम्भ की हैं।


title: सेण्ट्रल बैंक ऑफ़ इण्डिया

text: सार्वजनिक क्षेत्र के बैंकों में सेण्ट्रल बैंक को वास्तविक अर्थों में अखिल भारतीय बैंक कहा जा सकता है क्योंकि 28 में से 27 राज्यों तथा 7 में से 4 केन्द्रशासित प्रदेशों में इसकी शाखाओं का विस्तृत नेटवर्क है। देश के एक छोर से दूसरे छोर तक स्थित अपनी 3563 शाखाओं व 195 विस्तार पटलों के विस्तृत नेटवर्क के कारण सार्वजनिक क्षेत्र के बैंकों में सेण्ट्रल बैंक का एक अपना विशिष्ट स्थान है।


title: सेण्ट्रल बैंक ऑफ़ इण्डिया

text: सेण्ट्रल बैंक की विस्तृत सेवाओं के प्रति ग्राहकों के विश्वास का अनुमान आई॰सी॰आई॰सी॰आई॰, आई॰डी॰बी॰आई॰, यू॰टी॰आई॰, एफ॰आई॰सी॰, एच॰डी॰एफ॰सी॰ जैसे कार्पोरेट गाहकों की सूची और देश के प्रमुख कार्पोरेट घरानों से भी लगाया जा सकता है जो बैंक के प्रमुख ग्राहकों में हैं।


title: सारा अली ख़ान

text: सारा अली ख़ान एक भारतीय फ़िल्म अभिनेत्री है, और सैफ़ अली ख़ान और अमृता सिंह की पुत्री है। सारा ने २०१८ हिंदी फिल्म केदारनाथ के साथ अपनी फ़िल्मी सफ़र की शुरुआत की। उन्होंने रणवीर सिंह के विपरीत सिम्बा में भी काम किया।


title: सारा अली ख़ान

text: सारा खान का जन्म 12 अगस्त 1995 को मुंबई में हुआ था। सारा ने 2016 में कोलंबिया विश्वविद्यालय, न्यूयॉर्क से स्नातक की उपाधि प्राप्त की। सारा अली खान अभिनेता सैफ़ अली ख़ान और उनकी पहली पत्नी अमृता सिंह की बेटी हैं।


title: सारा अली ख़ान

text: सारा की पहली फिल्म केदारनाथ है, अभिषेक कपूर द्वारा निर्देशित सुशांत सिंह राजपूत के विपरीत, आरएसवीपी फिल्म्स और गाय इन द स्काई पिक्चर्स द्वारा निर्मित और 7 दिसंबर, 2018 को रिलीज होने के लिए तैयार है। उनकी अगली फिल्म सिम्बा रणवीर सिंह के विपरीत है, जिसे धर्मा प्रोडक्शंस द्वारा निर्मित रोहित शेट्टी द्वारा निर्देशित किया गया है और 28 दिसंबर, 2018 को रिलीज होने के लिए तैयार है।


title: पालक

text: पालक (वानस्पतिक नाम : "Spinacia oleracea") "अमरन्थेसी" कुल का फूलने वाला पादप है, जिसकी पत्तियाँ एवं तने शाक के रूप में खाये जाते हैं। पालक में खनिज लवण तथा विटामिन पर्याप्त रहते हैं, किंतु ऑक्ज़ैलिक अम्ल की उपस्थिति के कारण कैल्शियम उपलब्ध नहीं होता। यह ईरान तथा उसके आस पास के क्षेत्र का देशज है। ईसा के पूर्व के अभिलेख चीन में हैं, जिनसे ज्ञात होता है कि पालक चीन में नेपाल से गया था। 12वीं शताब्दी में यह अफ्रीका होता हुआ यूरोप पहुँचा।


title: पालक

text: पालक शीतऋतु की फसल है तथा पाले को सहन कर सकता है, किंतु अधिक गर्मी नहीं सह सकता। जब दिन लंबे तथा रातें छोटी होती हैं, तब इसमें बीज के डंठल निकलने लगते हैं और पौधों का बढ़ना कम हो जाता है।


title: पालक

text: कई प्रकार की मिट्टियों में पालक सुगमता से उगाया जा सकता है, पर बलुई, दुमट, सादमय दुमट (silty loams) तथा दुमट भूमियों पर अधिक अच्छा उगता है। अम्लता को यह अधिक सहन कर सकता है। यथेष्ट बुद्धि के लिए इसको 6.0 से 7.0 पीएच की आवश्यकता है। पानी के निकास का अच्छा प्रबंध आवश्यक है, अन्यथा पत्तियों में बीमारी लग जाती है। इसमें प्रति एकड़ 75 से 100 पाउंड नाइट्रोजन की आवश्यकत होती है, जो आंशिक रूप से ऐमोनियम् सल्फेट के रूप में, कई बार करके, प्रत्येक कटाई के बाद दी जाती है। अधिक अच्छा होगा कि खाद पहले वाली फसल को दी जाए।


title: पालक

text: पालक के बीज की बुआई का मुख्य समय वर्षा के बाद है तथा बुआई लगातार नंवबर तक चलती है। छोटे पैमाने से बुआई वर्षा ऋतु में भी ऊँची उठी हुई भूमियों में की जा सकती है। बीज खेत में 6 इंच से 9 इंच की दूरी पर, की गहराई पर तथा बीज से बीज की दूरी पर बोया जाता है। यदि बुआई अधिक घनी है तो पत्तियों में बीमारी लगने का भय रहता है। 100 वर्ग फुट की बुआई करने के लिए लगभग 25 ग्राम बीज की आवश्यकता होगी। पहली कटाई एक माह बाद तथा बाद की कटाइयाँ प्रत्येक तीन सप्ताह बाद की जाती है। प्रत्येक कटाई के बाद खेत के खर पतवार निकालकर, एक मन प्रति एकड़ की दर से ऐमोनियम् सल्फेट डालकर खेत की सिंचाई करनी चाहिए। छिटकावाँ बुआई भी प्राय: प्रचलित है, मगर इस प्रकार में निकाई करना कठिन हो जाता है। पर्वतों पर बुआई फरवरी के अंत से लेकर अप्रैल के अंत तक की जा सकती है। पालक की औसत उपज लगभग 120 मन प्रति एकड़ है।


title: पालक

text: आयातित (imported) जातियों में, जो वर्ष के केवल ठंडे भाग में ही होती हैं, 'लांग स्टैंडिंग ब्लूम्सडेल' (Long Standing Bloomsdel), वरजीनिया सेवॉय (Virginia Savoy) तथा राउंड लीव्ड डच (Round Leaved Dutch) लोकप्रिय हैं। देशी पालक में 'बैनर्जीज़ जाएंट' (Banerjees giant) तथा 'बनारसी' या 'कटवी पालक' की माँग अत्यधिक है।


title: पालक

text: असली पालक "स्पिनेशिआ ओलरएसिइ" (Spinacia oleraceae) कहलाता है तथा कीनोपोडिएसिइ कुल (Chenopodiaceae family) के अंतर्गत आता है। भारत में यह अत्यधिक विस्तार से नहीं बोया जाता। आमतौर पर भारतीय पालक 'वेर वलगैरिस' जाति (Var Vulgaris) के अंतर्गत आते हैं।


title: पालक

text: परागण प्राय: हवा के द्वारा होता है, अत: पास पास बोई हुई दो जातियाँ, कभी शुद्ध पैदा नहीं होंगी। इसलिए किसी जाति का शुद्ध बीज उपजाने के लिए उस जाति के खेत बिलकुल अलग, कम से कम आधे मील की दूरी पर, होने चाहिए। बीज की अधिक उपज के लिए नवंबर के तीसरे सप्ताह के बाद कटाई बंद कर देनी चाहिए तथा पौधों को बीज बनाने के लिए छोड़ देना चाहिए। बीज को पकने में अधिक समय लगता है। जब बीज पक जाता है तब पौधों को काटकर तथा सुखाकर अन्न की तरह मड़ाई कर लेते हैं।


title: पालक

text: सर्दियों के मौसम में सबसे स्वास्थ्यवर्धक सब्जी मानी जाती है। पालक में जो गुण पाये जाते है वे समान्यत:अन्य सब्जियों में नहीं पाये जाते। पालक में लोहे का अंश भी बहुत अधिक रहता है, पालक में मौजूद लोहा शरीर द्वारा आसानी से सोख लिया जाता है। इसलिए पालक खाने से खून के लाल कणों की संख्या बढ़ती है।


title: क़ुतुबुद्दीन बख़्तियार काकी

text: "कुतब उल अक्ताब" हजरत ख्वाजा सय्यद मुहम्मद बख्तियार अल्हुस्सैनी क़ुतुबुद्दीन बख़्तियार काकी चिश्ती (जन्म ११७३-मृत्यु १२३५) चिश्ती आदेश के एक मुस्लिम सूफी संत और विद्वान थे| वह ख्वाजा मोईनुद्दीन चिश्ती के अध्यात्मिक उत्तराधिकारी और शिष्य थे, जिन्होंने भारत उपमहाद्वीप में चिश्ती तरीके की नीव रखी थी| उनसे पूर्व भारत में चिश्ती तरीका अजमेर और नागौर तक ही सीमित था, उन्होंने दिल्ली में आदेश को स्थापित करने में एक प्रमुख भूमिका निभाई थी। मेहरौली में जफर महल के नजदीक स्थित उनकी दरगाह दिल्ली की सबसे प्राचीन दरगाहों में से एक हैं। इनका उर्स (परिवाण दिवस) दरगाह पर मनाया जाता है। यह रबी-उल-अव्वल की चोहदवी तारीख को (हिजरी अनुसार) वार्षिक मनाया जाता है। उर्स को दिल्ली के कई शासकों ने उच्च स्तर पर आयोजित किया था, जिनमे कुतुबुद्दीन ऐबक, इल्तुतमिश जिन्होंने उनके लिए गंधक की बाओली का निर्माण किया, शेर शाह सूरी, जिन्होंने एक भव्य प्रवेश द्वार बनवाया, बहादुर शाह प्रथम, जिन्होंने मोती मस्जिद का निर्माण कराया और फररुखसियार,जिन्होंने एक संगमरमर स्क्रीन और एक मस्जिद जोड़ा, शामिल है। सभी धर्म के लोग -हिंदू , मुस्लिम, सिख और ईसाई, मकबरे पर जाते हैं और हर गुरुवार को और वार्षिक उर्स मेला के दौरान वहां दुआ मांगते हैं।


title: क़ुतुबुद्दीन बख़्तियार काकी

text: उनके सबसे प्रसिद्ध शिष्य और आध्यात्मिक उत्तराधिकारी फ़रीदुद्दीन गंजशकर थे, जो दिल्ली के प्रसिद्ध सूफी संत निज़ामुद्दीन औलिया के आध्यात्मिक गुरु थे, जो स्वयं अमीर खुसरो और नसीरुद्दीन चिराग़ देहलवी आध्यात्मिक गुरु थे।


title: क़ुतुबुद्दीन बख़्तियार काकी

text: कुतुबुद्दीन बक्तियार काकी का जन्म ११७३ में ओश (वैकल्पिक रूप से अवश या उश) नामक एक छोटे से शहर में हुआ था, जो कि दक्षिणी किर्गिज गणराज्य (किर्गिस्तान) में स्तिथ हैं| १६वीं शताब्दी में मुगल सम्राट अकबर के वज़ीर, अबूल-फजल इब्न मुबारक द्वारा लिखित आइन-इ-अकबरी में वर्णित उनकी जीवनी के अनुसार, वह सय्यद कमालुद्दीन मुसा अलहुसैनी के पुत्र थे| जब क़ुतब सहाब की उम्र केवल डेढ साल थी, तब उनके पिता की मृत्यु हो गई थी |ख्वाजा कुतबुद्दीन का मूल नाम बख्तियार था और बाद में उन्हें कुतबुद्दीन का खिताब दिया गया था| उनकी मां, जो खुद एक शिक्षित महिला थीं, ने शेख अबू हिफ्स द्वारा उनकी शिक्षा की व्यवस्था की थी|


title: क़ुतुबुद्दीन बख़्तियार काकी

text: कुतबुद्दीन बख्तियार काकी ने ख्वाजा मोइनुद्दीन चिश्ती के हाथों निष्ठा की शपथ ली थी| उनके आध्यात्मिक गुरु ने उन्हें भारत में निर्देशित किया और उनसे वहां रहने के लिए कहा था। वह मोइनुद्दीन चिश्ती के पहले आध्यात्मिक उत्तराधिकारी थे।


title: क़ुतुबुद्दीन बख़्तियार काकी

text: कुतुबुद्दीन, दिल्ली के पास, मेंहरौली में बसने से पहले दिल्ली के केलो खेरी नामक गाव में रहे थे| मेंहरौली दिल्ली के पास, शहर के शोर शराबे और भीड़-भड़क्के से दूर स्थित था| उन्होंने यहाँ अपनी "खंकाह" बनाई, जहां पर विभिन्न समुदाय के लोगों को खाना खिलाया जाता था, "खंकाह" एक एसी जगह थी, जहां सभी तरह के लोग चाहे अमीर हों या गरीब, की भीड़ जमा रहती थी। ख्वाजा बक्तियार काकी, अन्य चिश्ती संतो की तरह, किसी भी औपचारिक सिद्धांत को तैयार नहीं किया था | वह एक मजलिस, एक सभा आयोजित करते थे, जहाँ वह भाषण और फ़तवा दिया करते थे। कुतबुद्दीन बक्तियार काकी भारत में चिश्ती घराने के दुसरे संत थे, इस सूफी संत ने चिश्ती तरीके के भीतर सार्वभौमिक भाईचारा, एक मात्र ईश्वर पर पूर्ण विश्वास, दान, मानव समानता, दरिद्र लोगों की मदद, के पारंपरिक विचारों को जारी और विकसित किया था।